Amets Arzallus Antia: «Batez ere bukaeran, uste dut tripatik gehiago egin nuela burutik baino» | Kultura | Berria\nAmets Arzallus Antia. Xilabako txapelduna\n«Batez ere bukaeran, uste dut tripatik gehiago egin nuela burutik baino»\nLaugarrenez jantzi du Xilabako txapela Arzallusek, eta «poz handia» sentitu du orain ere. Plazan «gauza berriak deskubritzen» segitu nahi du, baina Euskal Herrikorako ere badu ilusioa: «Euskararen lurrari Iruñetik kantatzeko ilusioa neukake. Saiatuko naiz».\n2021eko azaroak 16 - Sara\nFinalaren biharamuna nekatuago pasatu ondoren, «argiago eta pausatuago» esnatu zen atzo Amets Arzallus Antia Xilabako txapelduna (Hendaia, 1983). Distantziatxo horrek aldatu dio pixka bat finalaren irakurketa.\nMomentuan bertan, zer sentsaziorekin aritu zinen?\nEserialdi bakoitza halako barne epaiketa eta psikologo kontsulta txiki bat da, berriz animatzeko hurrengo lanerako. Ofizioetan, aldi oro eseri nintzen pena edo dolu txiki batekin. Geldituko den zerbait utzi nahi duzu, eta ezin lortuz. Puntu erantzunetan lasai gelditu nintzen, nahiz eta ez den klimax bat sortzeko ariketa. Oso zaila da. Bakarkakoetan, aldiro zen bukaera, eta saio osoa hartzen duzu kontuan; orduan bai, nahiko lasai eseri nintzen.\nDistantziatik ikusita, bakarkakoekin geratu zinen gustoren?\nZurrunbilo hartan, bakarkakoekin neukan sentsaziorik onentsuena. Distantziarekin, ertz gehiago ikusten dizkiet; gustura nago, baina hiru bertsotan beti dago zer hobetu. Ofizioak, berriz, orain hobeto balioesten ditut.\nZortziko txikikoa polita izan zen.\nBai, arrebarekin zen, eta berezia izan zen: gauza asko kudeatu behar. Zortziko txikiak izaten du eszenifikazio komiko-karikatural bat egin beharra. Eutsi nion gaiari, baina aldi oro ibili nintzen intuituz bazegoela zerbait sakonago, zorrotzago, absurdoago bilatzea. Onesten dut egindakoa, eta pozik nago bien artean dialektika bat osatu genuelako.\nBuruz burukoan, Artetxerekin. Hasieratik egin zuen oso saio ona. Atzetik ikus litekeen neurri horretan, nola ikusi zenuen?\nPentsatzen nuen Miren izan zitekeela. Ongi ikusi nuen zortziko handian; hamarreko txikiko kolpe batzuk iritsi zitzaizkidan, eta bakarkakoan konturatu nintzen momentu oso onak edukitzen ari zela. Oso bertsolari berezia da, txispa eta nortasun handikoa. Konturatzen nintzen finalari beste zerbait ematen ari zitzaiola, konexio momentu handienak bereak zirela. Buruz burukoan, konfiantzan eta indartsu zetorren, eta estimatzen diot. Jokoak behar duen tentsioa muturreraino eraman zuen neure barruan. Uste dut joko hori bizirik zegoela sentitzen zela, eta ederra izan zen. Bertsotan, hotz eta fresko zaudenean, buruak osatzen du dena, baina, batzuetan, tripa sartzen da. Eta final hartan, batez ere bukaeran, uste dut tripatik gehiago egin nuela burutik baino.\nSeikotea hartuta, taldea bera nola ikusi zenuen?\nXilaba bera, hasieratik, espiritu kolektibo hori presenteena duen txapelketa dela uste dut. Elkar asko animatzen zuen talde bat osatu genuen. Besteak, orokorrean, ondo ikusi nituen. Ikusi nuen Maddalen ondo hasi zela. Beharbada beste saio batzuetan erregularragoa izan da, baina bertsotan erraz egiteko zera hori badu. Odeik uste dut hasieran ez zuela zorte handirik eduki, egokitu zitzaizkion rolak ez zirela bolbora gehien ateratzekoak, baina behetik gora egin zuen. Estiloa, hizkera eta sentsibilitatea bertsotara izugarri fin eramaten du, eta haren oso zalea naiz. Maddi Anerekin, harritu nau bere progresioak. Potentzial izugarria ikusten diot. Patxik, berriz, bidea lehenagotik dakar, eta, lehen aldiz finalean egoteko, tenpleari ondo eusteaz gain, ariketa batzuetan fin ibili zela uste dut.\nBeste batzuk ere finaletik oso gertu geratu dira. Nabaritu da maila hobetu egin dela?\nZaila egiten da konparatzen. Esan nezake Gabadiko final-laurdena, Xilabako final-laurden bat izateko, oso bertso saio ona atera zela. Horrek erakusten du Iparraldeko bertsogintzak bide bat egin duela. Pandemiak hoztu egin du lehen nekez eta ekinez berotzen ari ginen zerbait, baina orain hartuko dugu arnasa pixka bat.\nIaz izan zen pandemiak eragindako eten hori, eta Xilabari ere eragin dio. Zer ekarri zuen?\nKolpe bat. Bide bat moztu zuen erdi-erditik, eta aurten berriz ere altxatu eta eraikitzea, antolatzea, biltzea, ez dut uste erraza izan denik. Jendea inguratzeko, batetik, pasea eskatu beharraren baldintza gogor hori dago, eta horrekiko haserreagatik batzuk, beste batzuk ikara batez ere bizi dutelako... Ez da erraza. Kolpea izan da kulturgintzarentzat. Oinarrizko bizitzaren premietatik oso urruti utzi gaituzte, kontsiderazio nahiko bazterrekoan, eta bazter horretatik zentralitate bat bilatzea, euskaraz, non eta Iparraldean, borroka latza da.\nIsilaldi moduko hori ondo etorri omen zitzaizun. Zer zentzutan?\nBertsotan hogei urte pasa badira, gelditu gabe kasik. Segitzen duzu, zeure gogoz, baina inertzia horren haritik. Batetik, arnasa hartu nuen, eta, bestetik, presio bat ere kendu nuen. Konturatu nintzen presio inkorporatu batekin bizi garela beti: zeure buruarengandik espero duzuna, jendeak espero duena... Eta hori korapilo bat dela. Ondo etorri zait hausnarrerako, kokatzeko, norabideak bi aldiz pentsatzeko.\nPlazetara itzultze horretan, norberaren aldarteaz gain, plazako baldintzak ere eragiten du, ezta? Jendea maskararekin ala gabe egoteak, adibidez.\nDudarik gabe. Pentsatzen dugun bertso bakoitzaren lehengaia da isiltasuna, eta isiltasun horretan kontzentratuta dagoen arreta eta tentsio hori. Gero, ostean datorren buelta, txaloa edo jendearen aurpegiera. Niretzat oso inportantea da begiak, musua ikustea, balorazio bat izan dezazun, barnekoa ez ezik, kanpokoa. Hori da lehengai animikoa hurrengoa pentsatzeko. Oso baldintzatuta egon gara, baina larunbatekoa ezberdina izan zen: hurbiltasuna, berotasuna eta espresibitatea.\nLehen hiru aldietan jantzi zenuen txapela; azkena duela urte batzuk. Azken hau zertan izan da berezi?\nBerezia izan da bi urte hauetako baldintza eta hertsapen guztiengatik. Iparraldean hizkuntzaren aldeko borrokan eta erresistentzian daramagun bideagatik, bizipoz bat zen han elkartzea. Faktore horri gehituta bakoitzaren bizitzako fasea. Nire azken Xilaba duela bost urte izan zen ia. Ordutik, familiako egoera ere aldatu da. Ondoko belaunaldia dator, baina aurreko belaunaldia falta da kasu honetan. Gainera, gure etxean gertatu berria da; amaren hutsune hori, noski, emotiboki hortzak estutu, energia arnastu eta haren indarra sentitu nahi duzun sentimendu puska bat izan zen, eta zaila ere bai, pozari tristura gehitzen diozulako. Halako labadora emozional handi bat izan da. Gainera, han arrebarekin nengoen, eta biok bizipen hori berdin daramagu. Txapela janzteak, alde horretatik, poz handia eta emozioa eman zidan, beste batzuetan baino gehiago.\nAgurra bera mugaldera bota zenuen. Zergatik hautu hori?\nBertsoak bere garaiaren eta momentuaren lekukotasuna ematea zor du. Nire kokapena, geografikoki ere, beti izan da muga ertzekoa, eta muga hori gorputz adar anputatu bat bezala eraman behar izan dugu ondoan bizi garen euskaldunok. Garaiak, berriz, kokatu gaitu, euskaldun gisa min hartzeaz gain, euskaldun izan gabe ere muga zenbateraino den gogor, zaurgarri eta kasik hilgarri ere jabetzeraino. Lehen zeneuzkan kezka abstraktu batzuetatik lurrera ekarri zaitu geopolitikaren testuinguru berezi batek, eta orain ja ez da abstraktua, baizik oso konkretua, begi aurrean ikusten duzuna. Izugarri hunkitua eta mindua sentitzen naiz pertsona gisa ikusita nire leihopean nola jendea bizi arriskuan dabilen. Ez bizimodu hobe baten esperantzan, baizik bizitzari berari eustearen beharrak eraginda, ezin libre zirkulatuta. Bertsoa azkenean zure baitatik erditzen da, eta minez erditutakoa da. Min horretatik erditua izan zen azken agurra.\nEgoera hori lehendik zetorren, baina pandemiagatik hartutako neurriek areagotu egin dute?\nLehenagotik hasten da, bai. Nik uste, 2018tik edo, errealitate bat are gehiago nabarmendu zela, kopuruak handitu zirela, eta ondorioak, larritasunak eta eszenak gordindu. Gero, pandemiak lehen nahiko trabatua zen muga hori gotortu egin du erabat, eta beldur naiz pandemia nolabait lurruntzen hasten bada ere muga gotor hori ez dela lehengora itzuliko. Gu hemengoak izanik, eta mugak gure historia zenbat markatu duen jakinda, elkartasun eta konplizitate pixka bat uste dut zor diogula Euskal Herria zeharkatu nahi duen edozeini.\nZer ekarpen egiten dio Xilabak bertsogintzari eta euskarari?\nPuska bat gehiago da sare oso batean. Hemen, Iparraldean, euskararen egoera nahiko gorria dela esango nuke. Nahiz eta ikastolek kopuruz gorantz segitu, ez nago oso seguru euskararen erabilerak gorantz segitzen duen. Erabilera hori kualitatiboki eta kuantitatiboki aztertuta, nik uste dut larritzeko arrazoiak badauzkagula. Nahiz eta askotan ardura postuetatik eta instituzioetatik mezu baikorrak eman behar diren, uste dut egoera larriaren kontzientzia edukitzea inportantea dela, horren araberako neurriak hartzeko. Askoz neurri zorrotzagoak eta ausartagoak behar dira. Xilabara ni ere horregatik hurbiltzen naiz, eta uste dut kolektiboki ere kontziente garela ahalegin horretaz.\nPlazetako martxan jarraitu behar orain, eta Euskal Herrikoa ere laster dator.\nPlazetan segituko dut, gauza berriak deskubritzen saiatuz, eta txapelketek laguntzen diote lanketa horri, ez zentzu bat, baina bai ordena bat ematen. Ilusioa badaukat, egia esan. Hau ere atzeratutako txapelketa bat da, eta espero dut berriz ere bertsozaleak, euskaldunak bere burua komunitate handi eta indartsu baten parte sentitzeko plaza bat izatea. Gainera, finala Iruñean izanda, sinbolikoki ere beste ilusio bat sortzen du. Euskararen lurrari handik kantatzeko ilusioa handia neukake. Horretan saiatuko naiz.


July | 2021 | Osatzetik Arintzera\nYou are browsing the archive for 2021 July.\n75 urte dira “Lagun Onak Mendi Bazkuna” martxan ipini zutenetik Azpeitian, 1940ko hamarkadan. 20 urte lehenago sortu zuten Euskal Mendizale Federazioa Elgetan, lau probintzietako mendi elkarteek sustatuta. Euskal Herriko alpinismo antolatuaren hastapenak ziren, aitzindarien garaia. Zalantzarik ez dago Izarraitz azpian mendizaletasuna bizi-bizia izan dela aspalditik, Haitz beitian eta Haitz goitian.\n20 urte izango dira laster Urola alde honetako Beñat Arruek eta Iñaki Aiertzak, Sakanako Javi Arkauz, Cesar Nieto eta Aritz Artiedarekin batera, euren azken espedizioa egin zutela, bizitzaren azken ibilaldia. Iban Gonzalez arrasatearrak “Pumori, mendiaren alaba” (2019) dokumentalean ederki jaso zuen orduan gertatutakoa, 2001eko urrian. Hondamendiaren alde ilunaren bestaldean, hala ere, batzuetan loratzen dira bestelako harribitxiak. Beñat Arrueren familiaren kasua da, Nepalera egindako bidaia haietan horixe topatu baitzuten. Beñaten izpirituaren bila joan, eta lorebitxi bat ere topatu. Argazki batean, semea neskatila nepaldar batekin agertzen zelarik, zerbaitek bultzatu zituen gurasoak neskato haren atzetik joateko. Baita aurkitu ere, gaixotasun larri batekin, eta izen-abizenekin: Suku Maya.\nGaur egun Suku Aizarnan bizi da, goiko paradisu txiki hartan, Pello Arrue eta Arantxa Gurrutxagaren gurasoekin. Heriotzaren ostean, ustekabean, Bizitza maiuskulaz. Eskuzabalak izan dira istorio eder hau konpartitzen geure dokumentalean. Eta Tomas Agirrek hitzetan bildu zituen istorio honek eta pelikulan kontatzen ditugun besteek berari piztutakoa, Zestoako aldizkarian, “Heroi gazte eta suharrak” izenburuko testuan. Gazte eta suharrak Xabi Ormazabal, Iñaki Ochoa de Olza, Mikel Crespo,… Euren heriotzek ere beste aurpegi argiago bana badaukate: Mendi Festa eta Beka bat, Fundazio oso bat Nepalen aldeko kooperaziorako, Bizir Eguna…\nAtzo, uztailaren 6an, 2 urte bete dira Jexux Zufiria hil zenetik. Bera da dokumentalaren epilogoan agertzen den mendizalea, munduzalea, bizizalea eta bizilaguna. Felix Zubiak, Jexux ondo ezagutzen zuena, pelikularen pasarte batean komentatzen du nola urrundu garen ohitura zahar on batzuetatik. Hildakoen omenez festa egitea, adibidez. Bada, Zufiriatarrekin batera, Gorbeia aldean datorren igandean festa modukoa egiteko intentzio osoa badaukagu. Dena ez dago galduta.\nUztailaren 6a zen atzo, eta Mendi Tourrak ekarri zuen MHHH Soreasu areto dotorera. Zein atsegina da Aitor Elduaienekin batera arratsalde hauek konpartitzea. Zein ederra atzo Suku eta Arantxarekin eszenatokia elkarbanatzea, Aizarnatik etorritakoak aurrean genituela. Gainera, asko maite ditudan beste bi pertsona hurbildu ziren urrutiagotik.\nRuperrek kantatzen duen moduan, “kantu bat bizipozaren alde” bihurtu zen Haitz beitiko emanaldia.


Azalaren zainketa eta mantentzea\tDra. Olatz Alcelay\t2016-09-09T20:05:05+01:00\nZer egin dezaket nire azala egunero osasuntsu eta eder mantentzeko?\nEdertasun errutina baten lehenengo urratsa azalaren garbiketa da, larruazala osasuntsu egon dadin eta itxura on bat eduki dezan, baita makillatu gabe ere.\nEgunean zehar, larruazalean zikinkeriak pilatzen dira, makillajearen hondarrak, hautsa, etab. poroak itxi egiten dituzte eta larruazala zikintzen dute. Horren ondorioz, garbiketa ezinbestekoa da.\nOinarrizkoa da goizetan azala garbitzea eta suspertzea, gauetan pilatzen diren zelula eta seboaren hondarrak kentzeko eta eguna igarotzeko azala prestatzeko.\nOso garrantzitsua da, kosmetikoek azalean lana egiteko, larruazalak guztiz garbiturik eta susperturik egon behar duela kontuan hartzea.\nSkinceuticals-en garbiketa gamaren barnean, Gentle Cleanser daukagu. Hau krema garbitzaile leun bat da azal sentikorrentzat eta lehorrentzat egina dagoena. Simply Cream ere badago eta honek azal koipetsu eta mistoetako poroak murrizteko helburua du.\nAzala suspertzeko Equalizing Toner alkoholik gabeko toniko bat da, poroak murrizteko helburua duena azal mota guztientzat. Tonikoaren erabilera beharrezkoa da azaleko pH-a zaharberritzeko, garbiketa produktuekin alterazio batzuk jasaten baititu, eta gainera, tonikoek zikinkeria guztiak garbitzen ditu, eta baita makillajearen eta produktu garbitzailearen hondarrak ere.\nOxidazioa azalaren prozesu bat da erradikal askeen ekintzaren ondorioz produzitzen dena, eta eguzkiarekin, kutsadurarekin eta estresarekin azkartu egiten dena.\nOxidazioak zaharkitze goiztiarra sortzen du eta azalaren azkartzea ere bai, zeinu nabarmenenen agerpena aregotuz: espresio-lerroak, zimurrak, orbanak, eta biguntasuna.\nOxidazioa saihesteko antioxidante eragingarriak erabili behar dira goizetan, beti eguzkitako filtroekin konbinaturik.\nAntioxidante guztiak ez dira berdinak: Skinceuticals-en produktuen kalitatea bermatzeko, ikerketak daude beraien eraginkortasuna frogatzen dutenak, eta, gainera, kolagenoen sintesia estimulatzen dute, azalaren zaharkitzearen zeinuak murrizteko.\nC E Ferulic, potentzia altua duen serum hirukoitz antioxidantea da, larruazala zaharkitze goiztiarretik babesten duena, eta bere osagaiek produktu perfektua bihurtzen dute zimurrak gutxitzeko, azalaren trinkotasuna berreskuratzeko eta tonua berdintzeko. Goizetan aurpegian, lepoan eta eskotean lau tanta erabili ondoren, denbora gutxi barru zure larruazala argitsuago eta uniformeago ikusiko duzu.\nPhloretin CF, beste antioxidante bat da, espektro zabalekoa eta eraginkorra, orbainen agerpena makaltzen duena eta lehenagotik dauden orbainak ahultzen dituena, azalaren tonua uniformeagoa bihurtuz.\nAntioxidante espezifikoak ere baditugu azal sentikorrentzat eginak, esaterako, Phloretin CF gel-a eta beste batzuk, adibidez, AOX Eye Gel-a begien ingurunea babesten laguntzen dutenak, eta begi-zuloen eta poltsen agerpena makaltzen dute.\nAzal mota bakoitzarentzat antioxidante bat dago, kontsulta ezazu gurekin, IVANCE-n aholkuak emango dizkizugu eta zure azal motaren arabera zein produktu beharko zenukeen esango dizugu. Eska ezazu doako kontsulta bat eta deituiguzu 943 297588 telefonora. Gure kontsulta Gipuzkoa Poliklinikan dago- Miramon Paseoa 174 -20.014 Donostia – San Sebastián.\nHidratazioa oinarrizko urrats bat da azalaren eguneroko zainketaren errutinan eta itxura osasuntsu bat izateko ezinbestekoa da.\nLarruazalak hidratazio gehiago behar duela adierazteko transmititzen duen lehenengo seinalea, bere itxura itzalia da, deshidratazio lerroekin, eta tenkatasun eta azkura sentsazioarekin.\nLarruazal deshidratatuek zelulen berritze prozesua alteraturik izan ohi dute, ez dira modu egokian esfoliatzen eta ezkatak izan ohi dituzte itxura lakar eta zimurtsu batekin batera.\nProduktu zuzentzaileek beraien eragina izan dezaten, oso garrantzitsua da azala hidrataturik edukitzea, produktu hauek modu errazago batean barneratzen baitira horrela. Urak eroale gisa egiten du lan.\nSkinceuticals-en Daily Moisture, krema hidratatzaile arina da, poroen erreduzitzailea, azal normala eta mistoa dutenentzat egina. Larruazaleko koipearen jariaketa gutxitzen du, eta aurpegiko azalaren distira ere murrizten du. Azala oso leun eta hidrataturik uzten du, itxura osasuntsu eta hobeago batekin.\nEmolience krema azal lehorretarako dago egina hauek modu sakonean elikatzeko. Bere osagaiek azala sakonki hidratatzea errazten dute, egun guztia hidrataturik mantenduz eta koipe sentsazio hori gabe.\nBeste hidratazioarako osagarri bat Hydrating B5 seruma da. Honek azido hialuronikoa du eta B5 bitaminaren deribatu bat ere bai, azalari itxura ezin hobea eta osasuntsua ematen diona. Honez gain, kanpo-faktoreen aurrean babesa ere ematen dio azalari produktu honek.\n4. Azalaren babesa\nErradikal askeak, mekanismo oxidatzaileen bitartez, azalaren zaharkitze goiztiarraren eragileak dira eta baita zaharkitzearen ezaugarrien eragileak ere: zimurrak, orbanak, biguntasuna, tonu irregularrak, etab.\nFotobabesle bat ez da nahikoa, eguzki iragazkiek UV erradiazioak sortzen dituen erradikal libreen %55-a bakarrik blokeatzen dute.\nZaharkitzearen aurrean defentsa handiago bat lortzeko eta erradikal libreek sortzen duten eguzkiaren kalteak gutxitzeko, gure gomendioa zure azala espektro zabala eta antioxidatzaile topikoak dituzten eguzkitako iragazkien bidez babestea da, hauek neutralizatzeko.\nUltra Facial Defense SPF 50, eguzkitako babesle hidratatzaile bat da espektro zabal duena, eta E bitamina duena. Hau perfektua da azla mota guztientzat eta makillaje modura ere erabili daiteke.\nSheer mineral UV defense SPF 50 fotobabesle bat da %100 minerala, parabenorik gabekoa eta iragazki kimikorik gabekoa, eta egokia da azal sentikorra dutenentzat edo prozesu estetikoren bat aurrera eraman dutenentzat.\nMineral Radiance UV Defense %100 minerala da, kolorearekin, azal tonu guztiekin bat egiten du krema honek, eta gainera “BB cream” modura funtzionatzen du SPF 50-rekin, azalaren argitasuna indartuz.\nOinarrizko zainketa hauetaz gain, paziente bakoitzak eta azaleko arazo espezifiko bakoitzak, produktu zuzentzaileak behar dituzte, eta hauek aldizka erabili beharko dira. IVANCE-n programa pertsonalizatu intensiboak gauzatzen ditugu, oso eraginkorrak direnak eta inperfekzioak zuzentzen laguntzen dutenak, adibidez, orbanak, adierazpen lerroak eta biguntasuna aurpegian. IVANCE-n zeure burua hobeto ikusten eta zeure buruarekin hobeto sentitzen laguntzen dizugu. Gure esperientziak gure kalitatea bermatzen du.\nPrest al zaude gazteagotze programa bat hasteko? Doako kontsulta bat eska ezazu edo deituiguzu 943 297588 telefonora. Gure kontsulta Gipuzkoa Poliklinikan aurkituko duzu– Miramon Paseoa 174 -20.014 Donostia.


OHARRA Espainiako eta Frantziako estatuei ehun pertsona ospetsu inguruk eginiko eskaria dela eta: – Sare Herritarra\nSare Herritarretik mundu mailako ehun bat pertsona ezagunen ekimena pozez agurtzen dugu. Iniziatiba honen baitan gutun bat bidali diete Frantziako eta Espainiako gobernuei, garrantzi handiko bi gai azaltzeko.\nAlde batetik, Saretik COVID19ren hasieratik eskatzen ari garen moduan, eta, era berean, Nazio Batuek eta Europako Kontseiluak ere eskatu duten moduan:\n1.- 60 urtetik gorako presoak askatzea.\n2.- Larriki gaixo dauden edo kondenaren 3/4 bete duten eta baldintzapeko askatasuna eskuratzeko baldintzak betetzen dituzten presoak askatzea.\nMundu mailako parlamentariak, hainbat gobernutako kideak, osasunaren arloko profesionalak, gizarte-erakundeak, giza eskubideen defendatzaileak, unibertsitateko irakasleak edo nazioarteko gatazketako bitartekariak, guztiak ideologia desberdinetakoak, altxatu dute ahotsa, Espainiako eta Frantziako gobernuei gizatasuna euskal presoei dagokionean gizatasuna eskatzeko.\nEzinbestekoa da gobernuek presoen egoerari atzerapen gehiagorik gabe erantzuna ematea.\nBeren idazkian, Pandemia hori Espainia eta Frantziako espetxeetan izaten ari den ondorio suntsitzaileei buruz hitz egiten dute, eta eskatzen dute lehenbailehen aske utz ditzatela aipatutako baldintzak betetzen dituzten presoak.\nEta bada bigarren gogoeta bat, gutun honen sinatzaileek balioesten dutena:\nETA desegiteko erabakiak ez du arazo guztien konpontzea ekarri, oraindik ere kartzelak beteak baitaude. Gutxi gorabehera, 230 preso oraindik.\nBeren esperientzia azpimarratzen dute, adierazteko, ezein bake-prozesuk ezin duela aurrera egin, presoen auziari irtenbidea bilatzen ez bazaio.\nHorregatik, bat gatoz manifestu honen sinatzaileekin, amaitu gabeko prozesu baten aurrean gaudela diotenean, sakoneko gatazkak konpondu gabe jarraitzen duelako. Ez da akordio iraunkor eta iraunkorrik lortu.\nSaretik, bat egiten dugu Espainiako eta Frantziako Gobernuei eginiko presazko eskaerarekin; neurri “ausartak eta eskuzabalak” ezar ditzatela, preso horiek askatzea ahalbidetzeko. Egunetik egunera, jauzi bat gehiago ematen da min eta sufrimendu handiagoko etorkizunerantz. Saretik, Espainiako Gobernuari beste aldera begira egoteari uzteko zer gehiago behar duten galdetzen diogu.\nDagoeneko ez da Sare Herritarra eskari hauek egiten dituena soilik, Europako Kontseilua, Nazio Batuen Erakundea eta orain mundu mailako ehun pertsona esanguratsuren eskaria da.\nMUGI ZAITEZTE BEHINGOZ; ASKA ITZAZUE BALDINTZA HAUEK BETETZEN DITUZTEN PRESOAK.


Fair Saturdayren "Ura bere bidean" ikuskizuna, urtarrilaren 4an, ETB1en\nFair Saturdayren "Ura bere bidean" ikuskizuna, gaur gauean, ETB1en\nEuskal Herriko hainbat artista ezagunek Fernando Velazquezek moldatutako euskarazko kantu esanguratsuen bertsioak interpretatuko dituzte. Ondoren, Fair Saturday ekimenaren inaugurazio kontzertua ikusi ahal izango da: 1.500 artistatik gora oholtza gainean.\nFair Saturday Ura Bere Bidean, asteartean, ETB1en\nGaur gauean, Fair Saturday mugimenduak antolatutako "Ura bere bidean" ikuskizunaz gozatzeko aukera izango da ETB1en, 22:30etik aurrera.\nAbenduaren 10ean grabatu zuen Euskal Telebistak Bilbao Arenan. Bertan, Fernando Velazquezek moldatutako euskarazko kantu esanguratsuen bertsioak interpretatuko dituzte Euskal Herriko hainbat artista ezagunek. Oholtzan ikusiko ditugu, besteak beste, Huntza, Eñaut Elorrieta, Pello Reparaz, El Drogas, Idoia, Doctor Deseo, Aitor Gorosabel, Mikel Urdangarin, Aiora, Mabü, Alex Sardui, Iñigo Etxezarreta, Olatz Salvador eta Sua. Bilbao Orkestra Sinfonikoa eta Bilboko Koral Elkartea izango dituzte lagun eszenategi gainean.\nOndoren, 23:40tik aurrera, Fair Saturdayren irekiera ekitaldia eskainiko da "Oholtzan" saioaren baitan. Ikuskizunak 1.500 artistatik gora jarriko ditu Bilbao Arenako oholtza gainean: Bilbao Orkestra Sinfonikoarekin batera, Fernando Velazquezen zuzendaritzapean, Bizkaiko 30 abesbatza, bi gazte orkestra, lau dantza talde (tartean Igor Yebraren eskola) eta Bizkaiko zenbait ikastetxetako gaztetxoak. Horiekin batera, En Tol Sarmiento eta Mäbu taldeek eta Idoia kantariak hartuko dute parte. Musikaren historiako abesti esanguratsuekin gozatu ahal izango da emanaldi ikusgarri honetan.\n"Ura bere bidean" ikuskizuna eta Fair Saturdayren irekiera ekitaldia, gaur gauean, ETB1ean.


Arrazionaltasun instrumentala – Gizapedia\nArrazionaltasun instrumentala aurrez ezarritako helburuen betetze-maila baliozkotasun-irizpide nagusitzat hartzen duen arrazionaltasun mota da. Aldi berean eta ondorio gisa, helburuen ezarpena, eta beraz errealitatearen eraldaketa, sustazen dituen planteamendua da. Horrela, bereziki kapitalismoan zehar garatutako arrazionaltasuna izan da (enpresa kapitalista da, hain zuzen, arrazionaltasun teleologikoaren eremu garbiena, helburutzat mozkina harturik), natura gizakiaren mesedetan jarri duena guztiz, behaketa hutsa, eta finean jakinmina eta txundidura bigarren maila batean uzten dituena.\nFilosofian, teleologia fenomeno bat horren helburuei begira azaltzen saiatzea da. Azalpen teleologikoa ematean, fenomenoak xedea duela irizten da, zergaiti edo arrazoi bat, eta beraz asmo bati jarraiki sortu…\nArrazionala eta irrazionala (arrazionaltasuna eta irrazionaltasuna)\nGizakiaren sinesmen, erabaki, ekintza eta jokabideak arrazionalak zein irrazionalak izan daitezke. Arrazionalak edo arrazoizkoak direla esango dugu, haiek adimena baliatuz eta arrazoia erabiliz sortu, garatu eta gauzatu direnean,…\nArrazionaltasun mugatua indibiduoen portaera ekonomiko errealari buruzko ikuspuntu alternatiboa da, homo economicus figura ukatzen duena, alegia ekonomia neoklasikoak agente ekonomikoek mozkina maximotzeko helburuaren alde erabateko arrazionaltasunez eta orokorrean…


Michael Rasmussen: “kirol hau garbitzen lagundu nahi dut” – Tropela.eus bloga\nBidaltzailea:Egoitz\t 2013-01-31 2013-01-31 Utzi iruzkina Michael Rasmussen: “kirol hau garbitzen lagundu nahi dut” bidalketan\nTxirrindularitzan izan diren dopin kasu ugariren berri jakiten ari gara urte hasiera honetan, hasi Armstrongen aitorpenetik, Rabobankeko kasuak, Puerto operazioa (egunotan epaitegian),… eta azkena gaur Rasmussenen eskutik.\nRasmussenek bere mailarik gorena 2007ko Tourrean eman zuen. Maillot horia soinean zuela lasterketa uztera behartu zuten ez positibo eman izanagatik, bera non ibili zen esaterakoan gezurretan harrapatu baitzuten eta hori Rabobank taldearen barne arautegiaren kontrakoa zen -ADAMS sistemaren hastapenetan izan zen. Tour hura gero Contadorrek irabazi zuen Discovery Channeleko txirrindularia zela.\nRabobank taldetik alboratua geratu zen eta 2009an itzuli zen txirrindularitzara. Egun Christina Watches-Onfone taldean aurkitzen zen. Orain, gaur egin duen agerraldiaren ondoren, txirrindularitzari agur esan dio eta zigorra jasotzeko prest agertu da.\nBaina 2007ko Tour hartatik bidali ostean, zergatik jarraitu dopinarekin? Arratsaldeko elkarrizketa batean erantzun dio galdera horri Rasmussenek. Bere asmoa zigorra bete eta itzulitakoan Vuelta irabaztea zen. Ez zen hala gertatu eta 2010ean kirolari moduan mailarik altuena ezingo zuela berreskuratu ikusita, garbi aritzea erabaki zuela adierazi du.\nDanimarkarrak kirol hau garbitzen lagundu nahi duela adierazi du gaurko agerraldian. Dagoeneko xehetasun guztiak dopinaren aurkako ajentzia ezberdinei eman dizkiela adierazi du. Soka luzearen mutur bat besterik ez Rasmussenek gaur prentsaren aurrean adierazitakoa, izan ere zurrumurruek Rasmussenek ajentziei bi izen aipatu dizkiela diote: Nicky Sorensen eta Bjarne Riis, Saxo-Tinkoff taldeko zuzendariarena.\nArratsaldean danimarkako dopinaren aurkako ajentziaren prentsaurrekoa izan da. Hauek eskertu egin dute Rasmussenen kolaborazioa eta beraien esanetan honen guztiaren atzean sistema handi bat dago. Festina auziaren ondoren gauzak hobera egin beharrean okerrera egin zutela esan dute.\nHonek guztiak beste ikerketa bati emango dio hasiera. Txirrindulari asko ari da azalpenak ematen doinaren inguruan eta uste duguna baino gehiago azaleratuko delakoan nago. Eta ez da nire asmoa errudunak bilatu eta zigortzea, txirrindulari zale naizen partetik hemendik aurrera horrelakorik gehiago ez izateko baliabideak jartzea da nik nahi dudana. Rasmussenen pausua oso garrantzitsutzat jotzen dut. Ea benetan “tranpatiei” tranpetan aritzeko gogo guztiak kentzen dizkieten eta txirrindularitza garbi batetaz goza dezakegun.\nBidaltzailea:Egoitz 2013-01-31 2013-01-31 Hemen argitaratua:Dopin auziak, Gizonezkoak, IritziaEtiketak: dopina, Nicky Sorensen, Rabobank, Rasmussen, Riis


Eraikuntza - KontsumoBIDE-Kontsumoko Euskal Institutua\nBalkoiko leiho eta atea ordezkatzeko lanak\nErreklamazioa aurkeztu zaion enpresak (aurrerantzean, Nodamasal), erreklamatzaileak (aurrerantzean, Mikel) aurrekontua onartu ondoren, balkoiko leiho zahar bat eta egurrezko ate bat ordezkatu zituen PVC-ko beste berri batzuengatik. Azken hauek aurrekoak baino profil zabalagokoak dira eta ondorioz pasabideko zabalera murriztu egin da. Hori dela eta Mikelek Nodamasali erreklamazioa aurkeztu dio, uste baitu ez zuela baimendu atearen eta leihoaren neurriak aldatzea, aurretiaz zituen bezalako ate eta leihoak ordezkatzea baizik.\nMikelek obra gelditu zuen eta lanak bukatu gabe geratu ziren.\nMikelek argudiatu du garbigailua balkoiko kanpoaldean aurkitzen dela eta ate berriaren neurriek hura ateratzea eragozten dutela eta Nodamasalek aurrekontua egin zuenean garbigailuaren kokapena ezagutzen zuela gaineratu du.\nHorregatik guztiagatik, Mikelek eskatu du jarri dizkioten atea eta leihoa lehen zituen neurri bereko beste batzuengatik ordezkatzea.\nNodamasalek bere aldetik, alegatu du jarritako leihoaren eta atearen neurriak onartutako aurrekontuan adierazitako berberak direla, baina pasabideko zabalera murriztu egin dela PVC-ko atearen profila (70 mm) zabalagoa delako. Halaber, adierazi du instalazio egunera arte ez zutela jakin ezer balkoiko armairu batean zegoen garbigailu bati buruz.\nEra berean, Nodamasalek azaldu du Mikelek profilaren neurriak ezagutzen zituela aurrekontuaren bidez eta Nodamasalen erakusketaren bidez eta jarritako balkoiko ateak estandarrak betetzen dituela eta ez duela inongo eragozpenik pasatzen usteko. Eta garbigailua atera behar izanez gero, leihotik egin daitekeela ere gaineratu du.\nArbitraje-elkargoak Mikelek Nodamasalen aurka dituen asmoak PARTZIALKI BAIEZTEA erabaki du.\nNodamasalek bukatu gabe dauden lanak amaitu beharko ditu gehienez 20 laneguneko epean honako laudo hau jakinarazi eta hurrengo egunetik aurrera. Eta bere aldetik, Mikelek ordaintzeke dagoen faktura ordaindu beharko dio Nodamasali gehienez 10 eguneko epean, Nodamasalek lanak bukatu eta hurrengo egunetik aurrera.\nLaudoa AHO BATEZ onartu da.\nArbitraje-elkargoaren ustez, eztabaidaren gaia zera da: Nodamasalek atean eta leihoan egindako lanak aldez aurretik aurrekontuan jasotakoarekin bat badatoz eta mota honetako lanen kalitate-irizpideak betetzen badituzte; ala aitzitik, Mikelek alegatu dituen akatsak Nodamasalek kontratua ez betetzearen ondorio badiren zehaztea. Kasu honetan, horien kalte-ordaina legokioke (Kode Zibileko 1101. artikulua).\nArbitraje-elkargoaren ustez Mikelek atean eta leihoetan alegatzen dituen akatsak ez dira halakotzat hartu behar, egindako lanek indarrean dagoen araudia eta aurretik aurrekontuan jasotako ezaugarriak betetzen baitituzte.\nMikelek jarritako atea lehen zuena baino estuagoa dela mantentzen du eta hau bere erreklamazioa jartzeko arrazoietako bat da. Bada, Arbitraje-elkargoak ulertzen du egungo atea estuago dela 70 mm-ko PVC-ko profila, aurrekontuan adierazi bezala, lehen zeukan egurrezkoa baino zabalagoa delako, eta beraz geratu den pasabidea estuagoa delako.\nMikelen erreklamazioa oinarritzen deneko beste arrazoietako bat da garbigailua ez dela atetik ateratzen, eta hori lehen arazorik gabe egin zezakeela. Arbitraje-elkargo honen ustez, egite hau ezin da erabakigarritzat hartu kasu honetako zirkunstantziak baloratzerakoan; izan ere, lehenik eta behin garbigailua leihotik atera daiteke eta are garrantzitsuagoa dena, aurreko paragrafoan azaldutako argudioekin bat etorriz ez da ikusten Nodamasalek kontratua bete ez duenik.\nHala ere, aurretik esandakoa ez da traba Arbitraje-elkargo honek bukatu gabe dauden lanak amaitu behar direla esateko. Zehazki, Arbitraje-elkargoaren ustez Nodamasalek honako lanak egin beharko ditu:\nLeihoaren eskuineko aldeko kristal hautsia ordezkatu eta haren itxitura perfektua egokitu.\nBalkoiko ateko pertsianaren kanpoko eskuineko gida aldatu.\nBarruan zein kanpoan falta diren zangoak jarri eta erremateak egin, behar bezala zigilatuz.\nBalkoiko ateko zapatako isurbidearen beheko aldea trinkotu.\nAteko pertsianako zintaren biltzailearen funtzionamendu egokia doitu, eta torloju klasea ere berdindu bi biltzaileetan.\nBere aldetik, Mikelek ordaintzeke zegoen 68019 zenbakidun faktura ordaindu beharko dio Nodamasali, 1.272,56 €, gehienez 10 laneguneko epean, Nodamasalek aurreko puntuan deskribatutako lanak bukatu eta hurrengo egunetik aurrera.\nBainuontziaren ordez dutxa instalatzeko lanak\nErreklamazioa aurkeztu zaion enpresak (aurrerantzean, Nodamasal) erreklamatzailearen (aurrerantzean, Ane) bainugelan bainuontziaren ordez dutxa bat jarri zuen. Handik denbora batera, lanak gauzatu zirenetik ia 20 hilabetera, ur-hodiak ez zuen ura husten eta Nodamasali deitu zion hodia libratzera joan zitezen. Nodamasal ez zen joan eta egun batzuk geroago, Anek bere aseguru konpainiako iturgin-latorrigile bati deitu zion. Azken honek dutxako ur-hodia libratu zuen, baina berriro gertatuko zitzaiola esan zion ur-hodia txarto zegoelako eta “isurbideak malda kontran” zeukalako. Ordutik ondo funtzionatzen zuen, baina Anek berriro gertatuko zitzaion beldur zen.\nAnek Nodamasali eskatu dio ura husteko ur-hodia aldatzea txarto jarrita dagoelako eta oso txikia delako 75 €-tan (hasierako aurrekontuan “hodia konpondu” kontzeptupean zehaztutako kopurua).\nNodamasalek argudiatu du denbora horren ondoren oso normala dela ura husteko ur-hodiak buxatzea dutxa normaltasunez erabiltzeagatik, sedimentuak pilatzen direlako eta isurbide orok izan behar duen mantentze falta besterik ez dela. Beraz, ez dute uste buxaduraren erantzuleak direnik; izan ere, 20 hilabetez behar bezala funtzionatu bazuen, isurbidearen baldintzak aldatu zituen gorabeheraren bat gertatu zela esan nahi zuen. Eta gaineratu du ez dutela ordezkapena bere gain hartuko balbula 40 mm-koa baitzen, araudiak markatzen duen bezala, eta beraz, ez delako txikia.\nAzkenik, Nodamasalek azaldu du Aneren eskaerak bainugelako hoditeria guztia aldatzea ekarriko lukeela, eta komun-ontzi guztiak desmuntatzearen, lurzoru osoa eraistearen eta berunezko hodi zaharrak PVC-ko hodi egokiekin ordezkatzearen kostua 600 €-koa izango litzatekeela (400 € materialak eta 200 € eskulana - BEZ barne).\nArbitraje-elkargoaren ustez behar bezala egiaztatuta geratu da Nodamasalek Aneren etxebizitzako bainugelan, bainuontziaren ordez dutxa jartzeko egindako lanak behar bezala egin zirela eta Aneren dutxako isurbideko ur-hodien buxaduraren arrazoia ez dela Nodamasalek dutxa-platera modu desegokian instalatu izana.\nArbitraje-elkargoak kontuan izan du Anek dutxako isurbideko hodia buxatzeagatiko erreklamazioa, dutxa instalatu eta ia 20 hilabetera jarri zuela, eta beraz ezin zaiola Nodamasali egotzi gaizki egin izana; izan ere, instalazioa desegokia izan balitz, ur-hodiaren buxadura lehenago gertatu beharko baitzen.\nGainera, Anek aitortu zuen lanak bukatu ondoren dutxako isurbideak ondo funtzionatu zuela eta buxadura garbitu ondoren isurbideak berriz ere ondo funtzionatzen zuela; eta beraz, bazirudien isurbideen mantentze arazo bat zela.\nProzedura Zibileko Legearen 217. artikuluan xedatutakoaren arabera, Aneri dagokio erreklamatzen diren egitateak frogatzea. Kasu honetan, ordea, Anek ez du egiaztatu bainuontziaren ordez dutxa jartzeko lanak behar bezala ez egin izana.


Diman egingo dute aurtengo Udalerri Euskaldunen Eguna | El Correo\nZurekinDiman egingo dute aurtengo Udalerri Euskaldunen Eguna\nDiman egingo dute aurtengo Udalerri Euskaldunen Eguna\n'Euskara, gure lurra' lelopean, maiatzaren 26an helduko da Bizkaira UEMAk antolatzen duen eguna, eta Mankomunitatean sartzeko eskaera egin duten udal berriak onartzea espero da: Arantzazu eta Bakio, hain zuzen ere\n'Euskara, gure lurra' lelopean, maiatzaren 26an helduko da Bizkaira Udalerri Euskaldunen Eguna. Bi urtetik behin egiten du UEMAk aurten Dimari antolatzea egokitu zaion eguna. Egun osorako egitaraua osatu dute. Goizean, esaterako, udal ordezkariek UEMAren batzar nagusia egingo dute Dimako eskolan, eta UEMAn sartzeko eskaera egin duten udal berriak onartzea espero da: Arantzazu eta Bakio, hain zuzen.\nGoizean kalejira egingo dute, buruhandiekin, txotxongiloekin, Jentiltxu eta Jentilirekin. Gero, kantujira eta bertso bazkaria Unai Iturriagarekin eta Jon Maiarekin. Eguerdiko ekitaldi instituzionalean, berriz, udalerri euskaldunek duten garrantzia nabarmenduko dute, eta baita euskararen normalizazioari egiten dioten ekarpena ere. Erakunde publikoetako, euskalgintzako zein beste hainbat alorretako ordezkaritza ere izango da ekitaldian. Abizarie euskara elkartea, Dimesten, Zamakola elkartea, Andraizea, Dimetaleroak, Bertso Eskola edota Dimako Eskolako Guraso Elkartea, besteak beste, aritu dira Eguna antolatzeko lanetan.\nArratsaldez herri kirolen txanda helduko da, eta gauez, Areatzako batukada eta Egurra Ta Kitto taldearen kontzertua eta Ezten Giro erromeriak emango diote amaiera egunari.\nGainera, eguna girotzen hasteko, bezperan, udalerri euskaldunetako gazteen topaketan parte hartu zuten gazteei ere harrera egingo zaie Dimako udaletxean. Izan ere, topaketa haietan parte hartu zuten gazteek protagonismo berezia izango dute asteburuan zehar, beraien herrietako esperientziak partekatzeko ekimenekin, eta gazteentzat berariaz prestatutako mintegiarekin.\nJosu Labaka UEMAko lehendakariak adierazi duenez, maiatzaren 26koa udalerri euskaldun guztien eguna izango da, ez UEMAko kide direnena soilik. «Aspaldi erabaki zen egun hau udalerri euskaldun guztion bilgune izatea, UEMAko kide izan ala ez. Egun, 175 udalerri inguru dira Euskal Herriaren luze-zabalean udalerri euskaldunak; biztanleen %70etik gora euskaraduna dutenak.\n«Askotan nabarmendu dugu, baina udalerri hauek egundoko ekarpena egiten diete euskararen normalizazioari», adierazi du Labakak. «Herri honen arnasguneak direla esan ohi dugu, eta ez dira hitz hutsak. Aurtengo leloa ere ildo horretatik doa, euskara baita herri hau loratu dadin ezinbestekoa den lurra. Euskara baita herri honen sustraiek duten ongarri naturala. Euskara da gure lurra».\nBakio, Dima, Euskera\nAntxoa gosez Euskal letrak Literaturian ainguratuko dira


Garraiolari bat eraila Zuastin, zerbitzugunean zegoela, kamioiak su hartuta\nOraindik ez dute argitu zerk eragin duen sutea. Urtea hasi zenetik, gutxienez hamahiru langilek galdu dute bizia soldatapean lanean ari zirela. 2020an gora egin zuten lan-istripu hilgarriek, Hego Euskal Herriko hainbat sindikaturen esanetan; gutxienez 72 lan-heriotza zenbatu zituzten.\nArgazkia: Nafarroako Suhiltzaileak\nBart beste lan-heriotza bat izan da Euskal Herrian: kamioilari bat hil da Zuastiko (Nafarroa) zerbitzugunean. Geldirik zegoela, kamioiak su hartu du 22:30 aldera, eta barruan zegoen behargina. Dena den, oraindik ez dute argitu zergatik piztu zen sua ibilgailuan.\n2021. urtea hasi zenetik, gutxienez hamahiru langilek galdu dute bizia haien lanpostuetan. Joan den asteartean Bermeon (Bizkaia) zendu zen behargin bat, itsasontzi batetik jausita. Hilaren 11n, aldiz, Durangoko (Bizkaia) ikastetxe bateko langile bat hil zen Berrizen (Bizkaia), lanera bidean zihoala.\nHamahiru heriotza horietaz gain, iragan urtarrilean hil zen Mungiako (Bizkaia) Brunnschweiler enpresarentzat soldatapean aritzen zen langile bat, lanean hamazazpi urtez amiantoa arnastu ostean.\nHego Euskal Herriko hainbat sindikatuk aste honetan kaleratutako txosten baten arabera, aurreko urtean gora egin zuten lan-istripu hilgarriek. Gutxienez 72 lan-heriotza zenbatu zituzten 2020an.


Berriki egin du Lagundu presoen sustengu elkarteak biltzar nagusia\nSustengu elkarteko kideek erabakitzekoa zuten lanean segitu ala ez. Filipe Bidart elkarteko kideak azpimarratu bezala, aintzina segitzeko hautua egin dute\nHaurriritzin gaur Robobees delakoak\nOztibarreko ikastolako haurrekin\nLaparra, oihanaren ama\nLaparra usu hastiatua da, baina bio ainiztasunaren gerezitzaile paregabea da. Horrez gain lapar kimu, hosto edo abarrak baliagarriak sendabelar bezala ere, zintzur minaren kontra, inflamazio, aften edo errumatismoen kontra. Errezetak hemen, Claire-ekin\n“Behin Bazen Internet” euskarazko antzerkia aurkeztua izanen da, Larzabalen\n13R3P Itzuli konpainiek eta Baxe Nafarroako Herri Antzokiak antolaturik, ibiakoitz huntan, “Behin Bazen Internet” euskarazko antzerkia aurkeztua izanen da, Larzabaleko Larrezabal gelan, arratsaldeko 6 orenetan. Ikusgarri poetikoa da, antzerkia, soinua eta bideoa nahasten dituena. Antzerki konektatua ote dea? Maryse Urruty antzerkilariak erantzuten dauku...\nEgonaldi laburreko operatze zerbitzua hetsi da Izpuran, 22 auzapezen kolektiboa damutzen da\nAgiri bat zabaldu dute beren ikusmoldea ezagutarazteko. Hauetan da Mizel Oçafrain Bankako auzapeza\nDonibane Garaziko berriak 18 01 25\nZerbitzu berriak plantatzekotan dira Donapaleukaldean\nAnne Marie Bruthe-k aipatu ditu urte berriko departamenduko agiantzen karietarat eta aurkezten dauzkigu\nAste huntako petzeroan : Kattalin Sainte Marie\nKattalin Sainte-Marie Baigorriko Etxauzia elkartekoa\nBaigorriko Herriko Etxeko agiantzak iragan dira joanden ostiral arratsean\nJean Michel Coscarat Baigorriko Auzapeza


Zaila izango da norbaitek Nazabali txapela kentzea - GARA\nAizkora Euskal Herriko Lehen Mailako finala\nAizkorak urtean duen zitarik garrantzitsuenetakoa izango da bihar 12.30etik aurrera Arbizuko kiroldegian, bertan jokatuko baita Euskal Herriko Lehen Mailako finala. Azaroan Asteasun jokatu zen kanporaketako sei onenak arituko dira elkarren aurka, txapel preziatua janzteko asmoz.\nHonako aizkolari hauek arituko dira lehian: Nazabal, Lopez, Azurmendi, Senosiain I.a, Otaegi eta Mujika. Aizkolari bakoitzak lau enbor kana-erdiko, beste horrenbeste 60 ontzako eta beste horrenbeste oinbiko erdibitu beharko ditu.\nFloren Nazabal da, dudarik gabe, garaipena erdiesteko faborito nagusia eta bakarra. Denek besteen gainetik ikusten dute, baita aizkolariek ere, eta ezustekoren bat gertatu ezean, beretzat izango da aurtengo txapela. Lortuko balu, bere bosgarrena izango litzateke.\nJuanjo Lopez ikusten dute adituek Nazabalen atzetik sailkatzeko aukerarik gehien duen aizkolaria. Nafarra oso maila onean dabil azkenaldian, eta saiatuko da igandean ere bide horri eusten.\nIñaki Azurmendik ere goian ibili behar du. Arriarangoak bigarren postu horren lehian behar du Lopezekin, eta gauzak ongi joaten baldin badira, horrela beharko luke izan.\nAntonio Senosiain berriro ere final nagusian izango da. Olaguekoa aizkolari handia da, baina prestakuntzarekin nahiko motz ibili da azkenaldian, eta ez du bere mailarik eman. Azken boladan, ordea, badirudi nahiko ongi dagoela, eta horrela bada, ezusteren bat eman lezake, aizkolari bezala, egun dagoen onenetakoa baita, eta hori behin baino gehiagotan erakutsi du.\nJexuxmari Mujika da finalista berrietako bat, eta baita azkenaldian gora gehien egin duenetako bat ere. Orain dela bi urte Bigarren Mailako txapela jantzi zuen, eta iaz mailari eustea lortu zuen. Bigarren urtean, berriz, finalean izango da. Helburua beteta doa, galtzeko ezer ez duela, eta bere lehen helburua azkena ez geratzea izango da.\nJoseba Otaegiren asmoa ere berdintsua izango da. Zizurkildarrak iaz lortu zuen Bigarren Mailako txapela, eta urtebeteren buruan finalean sartu da. Bera da finalistarik gazteena, eta zaleek itxaropen handia dute beragan. Honek ere helburua bete du, eta galtzeko ezer ez duela joango da Arbizura.\nFinal hauek beti sortzen dute ikusmina, eta Arbizuko kiroldegiak sarrera bikaina izango du, beti ere eguraldiak laguntzen baldin badu, hori izan baitaiteke etziko final honen etsairik handiena. Zaleek, gainera, maila nagusiko aizkolariak ikusteaz gain, bertako gaztetxoek ere erakustaldi bat emango dute, eta haiek ere ikusi ahal izango dituzte. Aizkoran gazte eta gaztetxo asko dabil orain, eta horietako batzuk ikusteko modua izango da. Finala ikusteko 15 euro ordaindu beharko dira, baina maila honetako ekinaldi bat zuzenean jarraitzeko ez da asko, beraz, eta eguraldiak uzten badu behintzat, zaleek ez dute norgehiagoka hau bertatik bertara zuzenean jarraitzeko aitzakiarik izango.\nAtutxak garaipenak pilatzen jarraitu behar du\nBihar Euskal Herriko maila nagusiko finala erabakiko den bitartean, gaur Bizkaiko Lehen Mailakoa erabakiko da Zeanurin 20.00etatik aurrera jokatuko den finalean. Bertan, Atutxa II.a, Mendieta, Zelai, Garitaonaindia eta Txikon lehiatuko dira. Aizkolari bakoitzak lau kana-erdiko, bi 60 ontzako eta beste horrenbeste oinbiko erdibitu beharko ditu.\nEuskal Herrikoan gertatzen den moduan, honek ere faborito bakarra dauka, izan ere, zaila izango da inork Atutxari txapela kentzea. Bera da egungo txapelduna, eta gauzak normal joanda, aurten ere horrela jarraituko du, nahiz eta bera finalistarik gazteena izan.J.L.\nJexuxmari Mujika eta Joseba Otaegi izango dira final honetako berrikuntzak, lehen aldiz arituko baitira bi gipuzkoarrak. Lopez, Azurmendi eta Senosiain I.a ere bertan izango dira faboritoari gauzak estutzeko asmoz.\nIkusmin handia, Zumarragako gizon-probarako\nIkaragarrizko ikusmina piztu da bihar, 11.30etik aurrera, Zumarragako plazan jokatuko den gizon-proba txapelketarako. Zumarraga, Urretxu, Ezkio-Itsaso eta Legazpi neurtuko dira. Talde bakoitzean 12 lagun arituko dira, eta 20 minutuan 1.700 kiloko harria erabiliko dute.\nAzken urteetako lan bera egin beharko dute bihar Arbizuko kiroldegian 12.30etik aurrera arituko diren kirolariak. Bakoitzak lau kana-erdiko, eta beste horrenbeste 60 ontzako eta oinbiko moztu beharko baititu.\n300 eta 255 kilotako finalak, Arrigorriagan\nEuskal Herriko Lauko Sokatira Txapelketan, 300 eta 255 kilotako finalak jokatuko dira bihar 12.00etatik aurrera Arrigorriagan. Mutilak, 300 kilotan arituko dira Amaiur eta Abadiño faborito direla, eta neskak, berriz, 255 kilokoan, Badaiotz faborito dela.


Azaroan argitaratuko da tranbia Salburura luzatzeko obren lehiaketa - Gasteiz - Alea.eus\nAzaroan argitaratuko da tranbia Salburura luzatzeko obren lehiaketa\nErredakzioa 2019-10-04 09:49\nSalburua eta hiri erdigunea lotuko ditu tranbiaren linea berriak. / Mapa: Alea\nHala iragarri zuen atzo goizean Gasteizko alkate Gorka Urtaranek, politika orokorrari buruzko osoko bilkuran.\nEkainean itxi zuten Eusko Jaurlaritzak, Arabako Foru Aldundiak eta Gasteizko Udalak tranbia linea berriaren obrak finantzatzeko akordioa. Esleipen prozesua irekitzen da horrela eta, aurreikuspenen arabera, 2020. urtean hasi beharko lirateke obrak.\n32 milioi euroko aurrekontua eta 24 hilabeteko epea izango da, esleipen-prozesuan aldaketak egon daitezkeen arren. Lanen iraupena bi urte ingurukoa izango dela aurreikusten dute arduradunek, eta horrenbestez, 2022 urte hasieran martxan egongo litzateke tranbia linea berria.\nBestalde, hiriko hegoalderako adarra (Adurtza, San Kristobal eta unibertsitate-kanpusa), abendurako prest egongo dela iragarri dute.\nMugikortasunaren alorrean, "joan-etorrien % 70a oinez edo bizikletaz izatea" da Udal gobernuaren helburu nagusia. Modu berean, autobus, BEA edo tranbiaren geltoki bat "etxe guztietatik 300 metro baino gutxiagora" izatea nahi dute.\nAzkenik, "joan-etorri guztiak gehienez 35 minututan" egin ahal izatea eta "joan-etorrien erdia garraio publiko elektrikoan" izatea bilatuko dute.\nZentzu horretan, Udal gobernuak hainbat proiektu ditu mahagainean: TUVISAren sarea eguneratzea, BEA ezartzen amaitzea, tranbiaren Salbururako luzapena garatzea eta Zabalgana auzora zabaltzeko eraikuntza-proiektua zehaztea.


Antzuolako EH Bildu, zuk erabakitzen duzuna - - Goiena.eus\nMikel Lizarazu 2017-05-21 00:00\nAzken egun hauetan, EH Bilduko kongresuaren inguruko berriak argitaratu eta zabaldu dira hainbat komunikabidetan. Duela gutxi Donostian egindako batzar batean, 350 pertsonak kongresu horri begirako araudia onartu zuten, eta ekainaren 17ko data finkatu zen.\nAntzuolan egiten ari garen lanak oraindik ez du komunikabideen arretarik jaso, etxe barrura begira aritu garelako, baina ari, ari gara. Maiatzaren 27an, batzarra egingo dugu Torresoroan. Orain arte egindakoa mahai gainean jarri nahi dugu, eta erabakiak hartu: nola antolatuko da Antzuolako EH Bildu? Nola funtzionatuko du? Zertan eragin behar dugu? Zein gairi eman behar diogu lehentasuna? Herrian zertan aritu? Gaiak zela landu? Udal-taldearekin nola koordinatu?...\nAbenduaren 3ko herri batzarreko ideiekin sortutako proposamenak aurreko galderei erantzuten die. Momentuz, proposamena besterik ez da. Maiatzaren 27ko batzarrean, horren guztiaren inguruko iritziak entzun eta emateko aukera egongo da eta, bide batez, erabakitzeko datozen urteotan Antzuolan EH Bilduk hartuko duen norabidea. Etorkizuna zure esku dago. Etorri, parte hartu, eta erabaki.


Kolaborazioak Archives - Page 62 of 74 - Zientzia Kaiera\nKategorien artxiboa 736 artikulu\nmedikuntza minbizia osasuna\nJavier Duoandikoetxea Hautagaiak, hautesleak, bozkak, emaitzak: ohituta gaude hauteskundeetara, izan politikoak edo bestelakoak. Gutxitan pentsatzen dugu, hala ere, hauteskunde prozesuaren aurretik hautu bat egin dela: zein izango den hautatze-sistema. Hauteskunde batzuetan —esate baterako Espainiako hauteskunde politikoetan— zerrendei ematen zaie botoa […]\nanimaliak migrazioak zoologia\nAmaia Portugal Europa, Asia eta Afrikako zenbait hegazti populazioren migrazio ibilbidea aztertu dute nazioarteko ikerketa batean. Zikoina batzuek ez dute Sahara zeharkatzen dagoeneko; neguan hegoaldera mugitu beharrik gabe, gizakiek sortutako zabortegi eta arrain haztegietan aurkitzen dute jatekoa. Blog honetan makina […]\nDNA genetika medikuntza\nAmets Sáenz Dagoeneko, entzuna dugu Islandiako populazioaren genoman (323.002 biztanle) azterketak egiten ari direla baina, aurten bertako ikertzaileek 2.636 islandiarren genoma osorik sekuentziatu ondoren, aurkituriko aldaera gainerako populazioari egotzi dizkiote genotipaturiko 104.000 biztanleen eta Islandiako populazioen pedigrien bidez (Gudbjartsson et […]


‘Ellas’ proiektuaren amaierako aurkezpena egingo dute igandean Etxebarrin | Geuria\n‘Ellas’ proiektuaren amaierako aurkezpena egingo dute igandean Etxebarrin\n'Ellas' Etxebarri proiektuko irudi batzuk // Utzitakoa\n‘Ellas’ proiektua sustatu du Inurtxi emakumeen elkarteak Etxebarrin. Irailean hasiera eman zioten proiektuari Ainhoa Resano proiektuaren sortzailearen laguntzarekin eta abenduaren 19an, igandez, Ellas Etxebarri proiektuaren barruan egindako lana aurkeztuko dute udaletxeko plazan 13:00etan. Ainhoa Resanok berak, Naia Muñoz Muruak eta Sonia Franciscok aurkeztuko dute igandean proiektua.\nArgazkigintza eta memoria uztartzen ditu Ellas proiektu parte-hartzaileak: “Ellas Etxebarri proiektutik herriko emakumeen bizitza historiak omendu eta balioetsi nahi izan ditugu. Proiektu honen bidez, Etxebarriko adineko emakumeen bizitza-historiak ezagutu eta ikusarazi nahi izan dira, haien familia-albumen, etxeko argazkien eta kontakizun propioen bidez, Etxebarrin bizi izan ziren eta bizi diren emakume anonimoen istorioak berreskuratuko duen Memorien Atlas-a eraikitzeko helburuarekin”, diote sustatzaileek. Herriko kaleetan formatu handiko argazkien erakusketa izango da igandean zehar.\nAinhoa Resano artistak 2017an sortu zuen proiektua eta Bilboko Goiko Auzoetan garatzen hasi zen. Oraingoan, Inurtxi elkarteak Etxebarrira ekarri du proiektua, Bizkaiko Foru Aldundiaren finantziazioari esker. “Eskerrak eman nahi dizkiegu parte hartu duten emakumeei, haien albuma erakutsi eta kontatu eta etxeko argazkiak partekatzeagatik, eta proiektua posible egin duten erakundeei. Espero dugu herritar guztiek udalerrian emakumeek duten paperaz hausnartzea, erakusketa beren kaleetako pertsianetan ikusten duten bitartean”, diote.\nNagusiek Covid pasaportea ateratzeko laguntza-zerbitzua martxan jarri du Arrigorriagak


Espiritu Santuaren eliza (Donostia) - Wikipedia, entziklopedia askea.\nEspiritu Santuaren eliza (Donostia)\nEspiritu Santuaren eliza\nEspiritu Santuaren elizaren irudia.\nEspiritu Santuaren eliza Gipuzkoako Donostia hiriburuan dagoen eliza bat da. Ibaeta auzoko Errotaburu auzunean dago, Tolosa hiribideko 120. zenbakian eta A-8 autobideko sarbide-irtenbidearen alboan.\nIbaeta auzoak ez zuen eliza propiorik. Horretarako Matia ospitalearen kapera erabiltzen zen. Erasmo Atorrasagasti apaiza oso ezaguna, eliza hori lortzeko helburua planteatu zuen eta lortu ere bai. Eraikin hori ez zen Atorrasagastiren proiektu bakarra: Ibai Ikastolaren sorkuntzan ere paper garrantzitsua bete zuen.\n2001eko maiatzean inauguratu zen.\nEspiritu Santuaren eliza.\n(Gaztelaniaz): Elizaren informazioa.\nEuskal Herriko eliza garaikideak\nOrriaren azken aldaketa: 12 martxoa 2020, 01:11.


Evroseko frontean, giza eskubideak eta kazetaritza librea hiltzen ari dira (Javier Bauluz) - Hospitalidad.es\nEvroseko frontean, giza eskubideak eta kazetaritza librea hiltzen ari dira (Javier Bauluz)\nJavier Bauluz fotokazetariaren kronika Grezia eta Turkia arteko mugatik. Esteka honetan, egilearen argazki-galeria.\nTurkia eta Grezia arteko mugaldetik atera berri naiz, han 10 egunez kazetari-lanetan ikertzen aritu ondoren. Atera dudan ondorio nagusia hau da: tartean diren aktore nagusiek –alegia, Turkia eta Greziako gobernuek, Europar Batasunak eta nazioarteko faxismo berriak– “kanoi bazka” eta gudu-zelai gisa erabiltzen dituzte Europara iritsi nahian ari diren errefuxiatuak, gezurren bidez beren propaganda interesatua egiteko.\nJoko horretan, errefuxiatuen eta herritar “askeen” giza eskubideak dira biktima nagusiak. Greziak bertan behera utzi du asilo-eskearen oinarrizko eskubidea, Giza Eskubideen Europako Tribunalak Melillako kasuari buruz oraintsu emandako sententzia aipaturik. Espainiako ministro Marlaskaren errekurtsoari “esker” emandako sententzia horren arabera, gizakiek ez dute babesa eskatzeko eskubiderik Europako lurraldean legez sartu ezean. Egun ezinezkoa da hala sartzea, ordea.\nEuropar Batasunak inplizituki onartu du giza eskubideak “aldi baterako” ezeztatzea; izan ere, aktiboki parte hartu du Greziaren eta Turkiaren arteko muga erabat ixteko, Frontex-eko polizia-indar ugarirekin. Muga zeharkatzea lortzen duten gutxi horiek eremu sekretu batean sartzen dituzte eta bertan tratu txarrak jasotzen dituzte, The New York Times egunkariaren ikerketa baten arabera, edo Lesboseko irla batean dagoen itsasontzi militar batean pilatzen dituzte, giza eskubideen defentsan aritzen diren erakundeek legez kanpokotzat duten deportazio baten zain.\nElkarrizketatu ditudan lekuko zaurituen hitzetan, Europak neurrigabeki darabil indarra Evros ibaiaren mugan, jipoiak emanez, jendeari bere gauzak eta mugikorrak lapurtuz, eta legez kanpo “itzularaziz”. Gainera, etengabe botatzen ditu negarrak eragiteko gasak –nik neuk horren argazkiak atera eta filmatu egin dut, Europako harresiaren oinetan gertatzen ari den “Intifadan” emandako bi egunetan– eta arma eta munizio hilgarriak erabiltzen ditu –oso metro gutxitara entzun dut halakoen txistu bizia eta ehunetik gora tiro-hots kontatu ditut, gerrako armenak itxuraz–.\nTurkiako gobernuaren arabera, dozenaka zauritu eta hiru hildako ere eragin dituzte europarren tiroek Pazarkuleko mugaren igarobidean, Greziako gobernuak zeharo ukatu arren. Hortxe datza Europako herritarren eskubideen urraketa: bi gobernu-iturri horietatik bat ere ez da sinesgarria; izan ere, biek ala biek debekatuta dute kazetari independenteek sarbide librea izatea eta zer gertatzen ari den egiaztatu eta dokumentatu ahal izatea, Evros muga-ibaia luzearen bi ertzeetako edozeinetan. Orain, gainera, uholdeak izan dira inguru horretan, Europako Bulgariak bere presak ireki dituenez.\nPazarkuleko (Edirne) igarobidean, Turkiak bat-bateko errefuxiatu-eremu bat antolatu du, 2015ean Idomeniko zorigaiztoko eremuan zegoena baino egoera askoz okerragoan. Milaka lagunek, etsi-etsian, Turkiako gobernuaren hitzak sinetsi zituzten “Europako ateak irekita zeudela” esan zuenean, eta inoren lurraldean harrapatuta geratu ziren Turkiak irekitako muga igaro eta Greziakoa erabat itxita aurkitu zutenean.\nTurkiar agintarien oniritziarekin, Istanbuletik milaka garraiatu zituzten, ehunka autobusetan, eta ahari-buru gisa erabili dituzte Idliben (Siriako mugan) Assaden aurkako gatazka militarrean Europaren babesa lortzeko. Han milioi errefuxiatu baino gehiago daude pilatuta, errusiarren eta errejimenaren hegazkinen bonbek eragindako sarraskiari eta Irango gobernuak bidalitako lehorreko indarrei ihes egin nahian.\nAlor militarrean eta diskurtsoaren alorrean, faxismo berriak izan dira garaile Evroseko batailan: orain, aparteko bultzada jaso dute 2016ko urtarrilean Europa errefuxiatutako “terrorista arriskutsuen” inbasiotik defendatzeko aitzakiarekin hasi zen gorakada geldiezinean. Egunotan, Javier Espinosa kazetari beterano estimatuarekin batera, greziar herritar ugariren lekukotzak bildu ditut. “Abertzaletasunez” beteak, eta armatutako brigada zibiletan antolatuta, errefuxiatuen ehiztari bihurtu dira mugan, alkateen, poliziaren eta armadaren ageriko oniritziarekin. Eta faxistek, frantsesek, belgikarrek eta greziarrek adierazitako esaldi, ideia eta diskurtso berak errepikatu dituzte Le Penen eurodiputatu batzuek ere, duela gutxi Evroseko frontera bisitan etorri direnean “Europako kristau zibilizazioaren defentsa” sustatzera.\nBien bitartean, lagun eta kazetari fidagarriek esan didatenez, Lesboseko irlan talde faxistak beren lege zaharra inposatzen ari dira. Zigorgabetasun osoz, Moriako haur errefuxiatuen eskola prekarioa eta NBEren eta GKE-en hainbat zentro erretzeko ausardia izan dute, eta kazetariei, nazioarteko kooperanteei eta errefuxiatuei makilekin, kateekin eta harriekin eraso egin diete, greziar eta europar agintarien erabateko pasibotasunaren aurrean. Bitartean, azken horiek itsasontzi militar batean sartzen dituzte txalupetan iritsi berri diren errefuxiatuak, asiloa eskatzeko giza eskubiderik gabe.\nAzkenik, amorru, gezur eta propaganda garai hauetan kazetari jarduteko zailtasunak azaltzen dituen anekdota bat kontatu nahi dut, nik neuk bizitakoa. Duela egun batzuk, bost polizia turkiarrek zakarki atxilotu ninduten, beren burua identifikatu gabe, errefuxiatuek greziar poliziaren aurka abiarazitako “intifada” dokumentatzen ari nintzenean Europako harresiaren magalean. Turkiako armadaren postu batean kaiolaratu ninduten, aire zabalean, eta han greziarren gasak arnasten nituen. Hainbat indar armatu igaro ondoren, jendarmeriaren furgoneta batean itxi ninduten, eskuburdinak jarrita, eta ordu batzuetara aske utzi ninduten, kargurik eta inolako azalpenik gabe, aske geratu ahal izateko nire lana ezabatzera behartu ondoren. Prentsa Pazarkuleko muga-igarobidetik hiru kilometrotara konfinatuta dago.\nTestu hau idazten ari naizela, Cascorroko plaza ia hutsean, Madrilen, telebistako talde bat lanean ari da, madrildar batzuei hedabideetan eta bihotzetan nagusitu den koronabirusari buruzko elkarrizketak egiten. Bien bitartean, faxismo berriaren birusak Europa kutsatu, eta barbaroen inbasio faltsuei buruz sartu dizkiguten beldurren mendean utzi du. Le Penek 2016ko hauteskunde-kanpainan esan bezala: “Historiaren haizea aldatu egin da”.\nInformazioaren askatasuna eta giza eskubideak hilzorian daude Evroseko frontean.\nHEMEN IKUS DEZAKEZU JAVIER BAULUZEN ARGAZKI-GALERIA, GREZIA ETA TURKIATIK


Krema eta arbendolezko napolitanak - Kaiku Km0\nKrema eta arbendolezko napolitanak\n500 ml Kaiku Km0 esne oso\n100 g azukre zuri\n50 g arto-irin fin\n60 ml ur\nDin, din! Labea txistuka dago! Familiako gozozalea poztu nahi duzu? Ziur gaude berehala etorri zaizula pertsona bat gogora. Kanpaia entzuten duzunean, esan nahiko du napolitana jateko ordua iritsi dela!\nEsnearen hiru laurdenak eltze batean jarriko ditugu, eta banilla-esentziaren koilarakadatxo bat eta kanela-adar bat gehituko dizkiogu. Esnea berotzen jarri eta azukrea gehituko diogu. Gainerako esnea bol batean jarri eta arto-irin fina diluituko dugu.\nArrautza-gorringoak gehitu eta irabiatu egingo dugu. Nahaste hori esnea zuen eltzera botako dugu, iragazki fin baten laguntzarekin, eta gelditu gabe nahastuko dugu harik eta loditu arte. Sutatik atera eta hozten utziko dugu.\nHostore-masa sei laukizuzen berdinetan zatituko dugu. Hostore-zati bakoitzaren erdian koilarakada bat pastel-krema jarriko dugu, eta alde bietatik tolestuko dugu. Labe-papera duen erretilu batean jarriko ditugu, buruz behera.\nIrabiatutako arrautzarekin margotu eta laberatu egingo ditugu, 200 ºC-an 20 minutuz. Beste alde batetik, ontzi batean ura eta azukrea irakiten jarriko ditugu almibarra prestatzeko. Labetik atera ostean, napolitanak almibarrarekin margotuko ditugu eta arbendola laminatua jarriko diegu gainean.


Erakusten 41 - 60 emaitzak -- 576 bilaketa honetara '' Joan edukira\nErakusten 41 - 60 emaitzak -- 576 bilaketa honetara '', Bilaketaren denbora: 0,11s\nSirabun 1 urte : proposamen didaktikoa\nSirabun 2 urte : proposamen didaktikoa\nMatematika Supermatikoak 9 [lan-koadernoa] HH 5\nSoinua: nola soinua, hala dantza 3 urte.\nSoinua: nola soinua, hala dantza 4 urte.\nSoinua: nola soinua, hala dantza 5 urte.\nDragoiak : gazteluan goiko puntan 3 urte.\nDragoiak : gazteluan goiko puntan 4 urte.\nBaratzea : ereingaraia da 3 urte.\nBaratzea : ereingaraia da 4 urte.\nBaratzea : ereingaraia da 5 urte.\nBaratzea : ereingaraia da 3, 4 eta 5 urte. Bitakora koadernoa (gida didaktikoa)\nSukaldaritza eta elikagaiak: dastatzeko prest! 5 urte.\n508 Liburua 29 Baliabide elektronikoa 17 Audioa 11 Liburu elektronikoa 10 Bideoa 1 Jolas didaktikoak\n61 Saretik Hizkuntza Zerbitzuak 58 Bakun Itzulpen eta Argitalpen Zerbitzuak 50 Corrales Peral, Manuela 46 Saenz de Oiarzabal, Maite 36 González López Mónica 31 Mendizabal, Amaia Gehiago ... 30 Oiarbide, Joxi 26 Todolí Bofí, Dolors 23 Urbieta, Imanol (1934-2016) 23 Vilardell Panicot, Luis 22 Marsol Trescens, N. 22 Zugazagasti, Arantza 21 Aztiri Itzulpen Zerbitzuak (Legazpi) 21 Calvo, Mónica 20 Felipe, María 20 Jiménez Quinto, Laura 20 Martin, Karmen 19 Giltza-Edebé Taldea 17 Arroyo, Josu 17 Comabella Bernat, Rosa 16 Armspach, Marko 16 Majarenas, J. Gastón 15 Arnau Ardid, David 15 Artaraz Bengoetxea, Jabi 15 Goñi, J. M. 14 Lorenzo Apalategi, Mireia 14 Zabaleta Zunzunegi, Idoia 13 Hitzurun Hizkuntz Zerbitzuak 13 Ixaka Lopez-Mendizabal Saria 13 Olabarri, Iñigo Guztiak ikusi ... gutxiago ...\n576 Curriculumeko baliabideak EIMAk onetsitako materialak 29 Interneteko baliabidea 26 IRALEren materialak 9 Bideo didaktikoak 8 Eduki digital didaktikoak Gehiago ... 4 Erreferentzia-materialak 1 Jolas didaktikoak Guztiak ikusi ... gutxiago ...


Eusko Ikaskuntzak eta Eusko Jaurlaritzak antolatuta, Gasteizko Europa Biltzar Jauregian izan zen ostiral eta larunbatean `Euskal Hezkuntza Sistema: Adituekin solasean, herritarren azpimarra’ sinposioa. Foroa Eusko Ikaskuntzak abian jarritako lan-programaren barruan kokatzen da. Programa horren bidez, herritarren eztabaidarako eta elkarrizketarako gune bat ireki nahi da gizarte-eragileekin eta sektoreko aditu eta arituekin, gure garaiko errealitate eta erronkekin bat datorren Hezkuntza Sistema baten oinarriak jasotzeko.\nEusko Jaurlaritzako Hezkuntza sailburu Jokin Bildarratzek eta Eusko Ikaskuntzako lehendakari Ana Urkizak egin zute irekiera instituzionala. Bildarratz sailburuak hezkuntza-komunitatearen konplizitatea eta parte-hartze aktiboaren beharra eta garrantzia azpimarratu nahi izan zuen bere lehen hitzetan: “Gaur hemen elkarlanean gaude, lanerako motibazioaz, eta gure betiko konpromisoari eutsiz, legealdi hasieran emandako hitza betez. Hezkuntza komunitatearekin elkarlanean arituko gara, entzute aktiboan eta elkartrukean, egunerokoan partehartzea sustatuz eta errealitatea bertatik bertara ezagutuz. Benetan sinisten dut akordio eraikitzailea eta itxaropentsua sortzeko aukera dugula, gizarte osoaren eta erakunde guztien elkarlanaren bidez. Denok egon behar dugu hemen, asko eta sakonak baitira eskuartean ditugun erronkak”.\nEusko Ikaskuntzako lehendakari Ana Urkizak “politika publikoetan eta gizarte-dinamiketan eragin positiboa duten hausnarketa-, partaidetza- eta adostasun-esparruak sustatzearen alde egiten duen apustua” nabarmendu zuen, batez ere, “belaunaldi berrien prestakuntza integralaren mesedetan”. Halaber, Urkizak, erakundeak gain hartzen dituen artekaritza eta zubilanak mahaigaineratu zituen, hain zuzen ere Hezkuntza Sistemaren gogoetan egiten ari den lana azpimarratuz: “Eusko Ikaskuntzak, sinposio honetan Eusko Jaurlaritzarekin elkarlan estuan jarduteaz gain, Hezkuntza Sistemaren inguruan adostasunak eraikitzera bideratutako lan-programa bat abian jarri du. Lankidetzarako eta eraikuntzarako gune bat, konfiantzan oinarritua, merezi eta nahi dugun hezkuntza-sistema lortzeko landu beharreko erronka eta oztopo nagusiei heltzeko”.\nMario Zubiagak (UPV/EHU) eta Beatriz Akizuk (Eusko Ikaskuntza) abiatutako lan-programa aurkeztu ondoren, sinposioaren lehen zatia Hezkuntza, aniztasuna berdintasunean hasi zen. Manchesterko Unibertsitateko Adrián Zancajo Sillak nazioarteko ikuspegi konparatu batetik heldu zien itunpeko eskolaren erronka nagusiei, eta hainbat proposamen egin zituen diruz lagundutako eskola eta ekitatea bateratzeko. Xavier Bonal Bartzelonako Unibertsitate Autonomoko kideak, Kataluniako esperientziatik abiatuta, eskola-segregazioaren gaiari heldu zion, eta horren aurkako politiken eraginkortasuna bermatzen duen erregulazioan jarri zuen arreta. Blokea ixteko Mondragon Unibertsitateko Amelia Barquín Lópezek hartu zuen parte. Eskola-segregazioaren bilakaerari so egin zion eta fenomeno horri aurre egiteko azken urteotan planteatu diren zenbait estrategia deskribatu zituen bere azalpenean.\nSinposioaren bigarren atala, Hezkuntzaren antolamendua, osatzen zuten hiru hitzaldien lehenengoan, Gonzalo Larruzeak hiru kontzeptu izan zituen hizpide: komunitarioa, deszentralizazioa eta autonomia. Didaktikan eta Eskola Antolakuntzan doktore denak argudiatu zuenez, hezkuntza gizartearen interesekoa izanik, euskal sistemaren izaera publikoa indartu behar da; norabide horretan ideia batzuk partekatu zituen. Mondragon Unibertsitateko Andoni Eizagirrek, bere aldetik, pertsonarekin eta bizikidetzarekin lotutako beharrizanak azpimarratu zituen, bere ustez, hezkuntza-eztabaidetan lehenetsi behar direnak, eta, bereziki, antolamendu-alderdiei dagokienez. Azkenik, Itziar Ostolazak Errenteriako Udalak herriko ikastetxeekin egindako esperientzia praktiko bat aurkeztu zuen, erantzukizunean sakontzera bideratua.\nHitzaldi batek eta mahai-inguru batek egituratu zuten Hezkuntza ezagutzaren gizartean sinposioaren hirugarren blokea. Daniel Innerarity Filosofiako katedradun eta Ikerbasqueko ikertzaileak planteatu zuen zer esan nahi duen gero eta ziurgabetasun handiagoko aro batean hezteak, are gehiago gaitasun eta trebetasun berriak eskatzen dituen ezagutzaren kontzeptuak bilakaera handia izan duen horretan.\n"Ezagutzaren gramatika partekatu baterantz?" mahai-inguruak bildu zituen Aran Garcia Lekue (Ikerbasque), Haizea Barcenilla (UPV/EHU) eta Sabin Azua (aholkularia), Nora Salbotx moderatzaile izanda. Honako hauek aztertu zituzten: herritarren eta gizartearen ezagutza eta adimen kolektiboa, hezkuntzaren bidez; hezkuntza-sistemak kulturarekin, sorkuntza artistikoarekin, sozio-ekonomiarekin, zientziarekin eta teknologiarekin garatu behar duen harremana; eta ezagutzaren gramatika partekatua nola lortu.\nEkarpen horiek guztiak Eusko Ikaskuntzaren lan-programaren hurrengo faseak elikatuko dituen dokumentu batean jasoko dira, Euskal Herriko Hezkuntza Sistemaren Liburu Zuria egitea helburu izango duena.\nSinposioaren informazioa guztia hemen.


Jazzaldia11 (eta V): Jazz kritikariaren bizitza gogorra | Boligrafo gorria\nHasiera » Jazzaldia 2011 » Jazzaldia11 (eta V): Jazz kritikariaren bizitza gogorra\nAtalak: Jazzaldia 2011, Musika\nToots Thielemans-en, aurtengo Donostiako Jazzaldi Sariaren, kontzertua hasi eta ordu laurdenera-edo iritsi eta nire alboan eseri zen jazz kritikaria, Espainiako egunkari irakurrienetako batetakoa (Marca ez). Gizon lodikotea, apur bat estrafalarioa, luze-luze jarrita eseri zen eserlekuan. Thielemans, bitartean, bere ahosoinu eta laukotearekin, Karel Boehlee piano eta teklatuan, Marcel Schimscheimer (Thielemansek Marcel gisa aurkezten zuena soilik, “deitura ahoskaezina delako”) baxuan eta Teun Verbruggen baterian.\nBigarren abestia amaitzean hartu zuen mikrofonoa belgikarrak publikoari zuzentzeko. Jator egon zen emanaldi guztian, pasadizoak kontatuz eta entzuleriari keinuak eginez etengabe. George Gershwin-en Porgy and Bess operako bi abesti ezin klasikoago lotu zituen orduan, I loves you Porgy eta Summertime, bigarrena, nahiko bertsio ezohikoan, abesti hau jo ohi dena baino erritmo askoz biziagoan jo zuelako. Haiekin jo izan ahal zituen zenbait maisu handi gogoratu eta bossa-novatik etorritako set txikiari ekin zion, The Dolphin, Velas eta One Note Samba-rekin. Errepertorioa askotarikoa izan zen, standarretatik eta bossa-novatik poperantz joan zen Paul Simonen I Do It For Your Love-kin, eta jarraian filmetako musikarantz, Midnight Cowboy ezaguna eta Dat Mistige Rode Beest filme porno holandes baterako abestiarekin. Standarretara itzuliz Autumn Leaves-i edo, jatorriz, Les Feuilles Mortes-i ekin zion. Teletubi momentua John Lennonekin lotutako pasadizo bat -Rickenbacker gitarra tarteko- oroituz etorri zen, Lennonen omenezko Imagine-kin. Bluesette jo ondoren ahosoinu eta pianoarekin soilik jotako Jacques Brel-en Ne Me Quitte Pas-rekin itxi zuen emanaldia, bere hitzetan, “inoizko maitasunezko abestirik ederrena” -ez zaio arrazoirik falta, ederrena ez bada ederrenetakoa bai-. Esanak esan, ahosoinua instrumentu mugatua da saxofoi edo tronpeta baten aldean, eta zenbaitetan emanaldia errepikagorregia egin zitzaidan. Gainera, instrumentuaren lehen notak entzun bezain pronto, ezin izan nuen ekidin telebista kanal esanezin horretako España en la Memoria-ko sintoniarekin oroitzea, eta jakina, hori ez da Thielemans zaharraren errua, idiota berreziezin honena baino. Edonola ere, kontzertu sinpatikoa eman zuen, ongi aukeratutako errepertorio atseginarekin, eta entzuleriak esker onez erantzun zion.\nJazz kritikariari dagokionez, laukotea filmetako musikarekin hasi bezain pronto hasi zen zurrunka. Luze jardun zen gisa horretan harik eta Autumn Leavesekin esnatu, koadernotxoan zerbait idatzi, eta berriz ere burua eserlekuaren bizkarrean bermatu zuen arte. Bai, jakin-minak jota nago, ea jazz kritikari prestuak zer idatziko ote duen bere eguneroko kronikan.\nJuan Luis Zabala | 2011 uztaila 26 at 23:59\nGuk ere jakin nahi dugu zer idatzi duen, baina zuk esaten ez badiguzu ez dugu modurik…\nBeñat Sarasola | 2011 uztaila 27 at 18:54\n“Thielemans no hizo nada que no le hayamos escuchado en alguna de sus visitas anteriores.”\nBesteetan ere lo hartuko ote zuen?


Sexualitatea – Kolokon – La forma joven de entender el sexo, las drogas y el rock and roll\nSexua ez da bakarrik penetrazioa; sexua ez dagokie bakarrik genitalei: sexua gu geu gara. Sexudunak gara; hots, emakume eta gizonak.\nBerdin zaigu emakumea ala gizona izatea, den-denok baitaukagu bestearen zerbait: sexuartekoak gara denok. Zeuregan miatuz gero, topatuko duzu ez zarela guztiz arrosa, ez eta guztiz urdina ere.\nSexuak bi baino ez dira; bion konbinazioak, ordea, mugagabe eta zenbatu ezinak. Gizonezko batzuek emakumeak maite dituzte eta beste batzuek, aldiz, gizonezkoak. Emakumezko batzuek gizonezkoak maite dituzte eta beste batzuek, aldiz, emakumezkoak. Gizonezko batzuek hilekoa dute, eta titiak ere bai. Emakumezko batzuek, berriz, zakila eta barraskilak dituzte. Gizonezko batzuk sentikorrak dira, hunkiberak, enpatikoak eta intuizio handikoak. Emakume batzuk, berriz, indartsuak dira, oldarkorrak, lehiakorrak eta dedukziorako ahalmen handikoak.\nSexuek elkarrekin bizi behar dute ezinbestez lantegietan, plazetan, eskoletan, oheetan… eta gizaki guztion barnean. Baina elkarbizitza hori ez da beti harmoniatsua. Hainbatetan gerran dabiltza elkarrekin eta denok gara gerra horren galtzaile.\nSexuak bereiztu egiten gaitu eta aniztasuna sortzen du. Sexua egitatea da, balioa. Sexuak berezi eta munduan paregabe sentiarazten gaitu.\nBerezi eginda, bada, “besteetan besteenak” erakartzen gaitu. Aniztasuna da erakartasunaren oinarria. Ez zaigu gustatzen beste guztiak bezalakoa dena, bestelakoa dena baizik, desberdina delako eta desberdin sentiarazten gaituelako.\nGure gorputz osoa, zelula guztietan, da sexuduna. Sexua gorputz barneko txoko guztietan dugu. Dena den, matrikula bila hasi behar bazara, genitaletan barik, begiratu burmuinean, burmuinean bizi baita sexu-identitatea, hau da, emakume ala gizon izateko sentimendua, eta horrexek bereizten gaitu eta ez beste edozerk.\nEmakumeak eta gizonak guztietan gara desberdin, genitaletan izan ezik.\nJaiotzetik bertatik hil arte, beriztuz goaz apurka-apurka ekamume eta gizonok. Bizitzea sexudun bilakatzea da.\nZER DA EROTIKA?\nAintzinako Greziaren kulturan Eros jainkoa zen; jainko txikia, kapritxoso eta bihurria, baina jainkoa, azken batean. Erotikak bestearen nahia, desioa aipatzen du: fantasia eta maitasuna, alegia.\nDesioa motor baten antzerakoa da, bestearen bila bultzatzen gaitu. Eta beste hori benetakoa ala irudipenezkoa izan daiteke.\nFantasiaren eremuan den-dena da posible. Fantasia errealitate egiten denean, berriz, utzi egiten dio fantasia izateari eta hainbatetan frustrazio bilakatzen da.\nArs Amandik (Maitatzeko Artea) keinu eta harreman erotikoak aipatzen ditu: hots, nola begiratzen diegun besteei, besteek nola begiratzen diguten, nola ukitzen ditugun, nola ukitzen gaituzten, horizontalean, bertikalean, nola janzten garen, nola biluzten garen, nola mugitzen garen…\nMaitatzeko arteak posibilitate ugari zabaltzen ditu: nortzuk?, zer?, nola?, noiz?, zenbat?, non?, zertarako?, zergatik?\nJokabide erotiko adina gorputz, desio eta plazer dago munduan. Hona hemen zerrenda bat: musua, fereka, begirada, masajea, kili-kiliak, berbak, xuxurla, hasperena, ausikia, zapladatxoa, putza, atximurra, milika, masturbazioa, cunnilingus, felazioa, penetrazioa… Horra hor “zer” batzuk, baina gero badaude halaber nola, noiz, zenbat, non…\nJolas eta jostailu erotikoak ere badaude, baina, batez ere, jostariak gaude eta jostariek badakite jolasen berri eta jostatu, jolastu nahi dute. Eta elkarren berri badakite eta elkarrekin jolastu nahi badute, hainbat hobe. Trebezia, atsegintasuna, alaitasuna, begirunea, samurtasuna eta irudimena arras osagai garrantzizkoak dira jolas erotikoetan.\nGiza organo sexualik inportanteenak larruazala eta burmuina ditugu. Larruazalean milaka nerbio-bukaera dugu eta den-denak prest daude sentsazioak harrapatu eta hedatzeko. Burmuinak, berriz, sentimenduak sortzen ditu eta zentzua, esanahi sinbolikoa ematen dio esperientziari. Erabil itzazu biak.\nGozatu bidaiaz eta ez pentsa bakarrik helmugan.\nInondik inora ez bazoaz, inongo lekutik igarota, harritu egingo zaituzte xehetasunek, bazterrek, zimurrek.\nMaitasunak ez diezazula sexua zapuztu; sexuak ez diezazula maitasuna zapuztu. Afektua eta gozamena, sentimenduak eta sentsazioak primeran konpontzen dira elkarrekin. Hainbatetan, sexuaren bila zabiltzala, maitasuna topatuko duzu; eta maitasunaren bila zabiltzala, sexua topatuko duzu. Baina inportanteena ez da ongi hastea, ongi bukatzea baizik.\nNeska bazara, ezagutu ezazu zeure klitoria eta ezagutzera eman. Mutila bazara, atera ezazu klitoria maneiatzeko karneta. Lortu ezean, maitale eskasa izango zara.\nSEXU SEGURUA = HARREMAN EROTIKO SEGURUAK\nZer da sexu segurua?\nEsaterako, harreman erotikoan aritu, baina PENETRAZIORIK GABE, ez baginan, ez ahoan, ez eta ipurdian ere. Horren ordez, ferekak, musuak, elkar masturbatu…. Haurduntzerik ez dakarten beste gaineako jarduera erotikoak, azken batean.\nPENETRAZIOAZ ere (baginan, ahoan edo ipurdian) praktika daiteke sexu segurua, beti ere PRESERBATIBOA (femeninoa ala maskulinoa) erabilita.\nAho sexua (felazioa eta cunnilingus) hobe BABESGARRIAZ egiten badugu. Ez da penetrazioa bezain arriskutsua, baina baginako jarioa edo hazia, ahoan sartuta, kutsagarriak izan daitezke. Aizu, galdera bat: ba al dakizu kondoia ahoaz jartzen?\nEz ahaztu penetrazioa askoz arriskutsuagoa dela emakumeentzat, hiesaren eta sexu bidez kutsatzen diren beste hainbat gaixotasunen birusa hartzeaz gain, haurduntzeko arriskua ere badakar-eta.\nEZ GAIXOTZEKO. Sexu bidez harrapatzen diren gaitzek (hiesa, hepatitis B eta C etab.) sendabiderik ez daukate edo nekez sendatzen dira.\nEZ HAURDUNTZEKO, batez ere haurdundu nahi ez baduzu edo horretarako prest ez bazaude.\nJOLASTEKO. Kondoia jostailua ere izan daiteke.\nSexualitatea sexuaren kalitatea da; hau da, emakumea ala gizona izateko bizipena. Gaitza da definitzen; zerikusia du gorputzarekin, aldartearekin, emozio, bizipenekin, har-emateko moduarekin… Kontzeptu abstraktua da eta zure sexuarekin zerikusia duen guztia hartzen du. Zure maskulinitatea da, edo zure feminitatea, zeuri bakarrik eta beste inori ez dagokiona.\nSexualitatea eta ugalketa ez dago nahasterik. Ugalketa sexualitatea da, baina identitatea, elkarbizitza, plazera, desioa eta maitasuna ere badira sexualitatea.\nSexualitateak zerikusia du gorputz, desio eta plazerarekin. Ez pentsa genitalak, koitoa edo orgasmoa besterik ez dela. Askotan genitalek ez digute uzten sexua ikusten.\nGiza sexualitateak lehen mailako zeregina du (desberdintasuna eta aniztasuna sortzea) eta bigarren mailako beste hiru zeregin ere bai: gozatzea, ugaltzea eta har-ematea.\nOso inportantea da benetan zaren mutila edo neska ezagutu eta onartzea eta nork bere burua horrelaxe adieraztea.\nOna da emakume sentitzea; ona da, halaber, gizon sentitzea. Bata ala bestea garen neurrian, emakumeak ala gizonak (gizakiak, azken batean) nahi ditugu, homosexual, heterosexual ala bisexual garelarik.\nEzagutu ezazu zeure burua eta ezagutu ezazu bestea ere bai. Zaren bezalaxe maita ezazu zeure burua eta den bezalaxe maita ezazu bestea. Anitza zarelarik onar ezazu zeure burua eta anitza delarik onar ezazu bestea.\nEsperientzia positiboa, dudarik gabe, baldin eta nahi duzuna egiten baduzu, noski, nahi duzunarekin, nahi duzun moduan eta nahi duzun unean. Askatasuna dabil hemen edonon. Inork ere ez zaitzala menderatu.\nHarreman erotikoen ondorio onak\nDisfrutes de tu cuerpo y del de otras personas.\nZeure gorputzaz eta besteenaz gozatuko zara.\nHobeto egingo duzu lo.\nGuztiz lasaituko zara.\nOngi sentitulo zara.\nAriketa fisikoa egingo duzu.\nIrribarre eta barre egingo era eragingo duzu.\nInhibizioa kenduko duzu soinetik; beldurra, lotsa eta nazka bazter utziko dituzu.\nSexuaz hitz egingo duzu. Pentsatu, gogoeta egingo duzu eta zeure bizipena ebaluatu.\nIrudimena eta sormena jarriko dituzu martxan.


febrero | 2018 | Gure baratza proiektua\nKonposta egiteko ardura berriak aurkezten\n16 febrero, 2018 Administrador\tDeja un comentario\nKonpostagailu berria montatuta dago\n7 febrero, 2018 ikaslekudeatzaileak\tDeja un comentario\nKonpostagailu berria montatuta dago, eta laister martxan jarriko da. Bitartean Lhko 5.6. mailako ikasleek bideo bat grabatu dute biztanleriari azaltzeko nola funtzionatzen duen konpostagailu berria.\nGainera babesteko etxola eraikitzen ari dira, laister Auzo Konpostagailua estrenatuko dugu.\nBitartean hemen jartzen ditugu argazki batzuk eta bideo bat ikasteko nola funtzionatzen duen.\nBaratza eta birziklatze tailerraren argazki batzuk\nLehenengo mailakoek, babak erein zituzten baratzean. Laister emaitzak ikusiko dira, landareak aterako baitira.\nGainera, arestian, Mankomunitateari esker, birziklai tailer batzuk egin ziren.\nHemen dituzue bi jarduera hauen argazkiak.\nBasati Gela sembrando ajos\n6 febrero, 2018 ikaslekudeatzaileak\tDeja un comentario\nEl alumnado de Basati Gela nos cuenta como han trabajado el tema de la siembra de los ajos, para ello, se han valido del trabajo de otros alumnos con el que han aprendido, y otro alumnado aprenderá con su trabajo.\nAuzokideekin ikasten dugu\nGaur Iñakiri, herriko gazte bati tokatu zaio berak dakien guztia Lehen Hezkuntzako ikasleekin konpartitzea. Gure hazitegia itxura hartzen doa… Laister jarduera honetan parte hartu zuten ikasleek zeozer kontatuko digute.\nPaperezko ahozapiak kenduko dira eskolako jantokitik\n1 febrero, 2018 Administrador\tDeja un comentario\nZergatik erabiltzen dira paperezko ahozapiak eskolan?, irakasle batek behin galdetu zuen… eta hor sortu zen eztabaida, ohialezkoak erabiltzea ez da logikoagoa?.\nGure Baratzako taldeak baietz esan zuen eta ahozapitakoak nola egin hasi ginen diskutitzen, azkenean, plastika ikasgaian ikasle bakoitzak plastikozko hodi batekin egin du berarena. Hodiak, noski, botatzekoak ziren, eta DBHKo ikasleek moztu eta lijatu zituzte…\nGaur LHko 3. mailako ikasleeak ahozapiak gordeko diren kutxetan sartu dituzte..\nHurrengo astelehenean hasiko gara.. bakoitzak berea hartu eta bildu beharko du. Garbiketa Dbhko ikasleek egin behar dute, ikasbidaiarako dirua atera nahi badute…


::: Euskonews & Media ::: Gaiak ::: Gatz museoa. Leintz Gatzaga\nGatzari sor diogu herriak eta herritarrok izana eta izena. Gatz museoan, mendeetan zehar izan diren elaborazio prozesu ezberdinez gain, Gatzagako eta gatzagarren bizimodua eta lana ere azaltzen da.\nBurdin arotik 1972. urtearte ustiatu zen gatza Leintz Gatzagan. Lau fase ezberdinetan dugu banatua bisita, fase bakoitzak garai eta elaborazio ezberdin bat adierazten du.\nLeintz Gatzagako museoak gatza ekoizteko modu ezberdin bat adierazten digu, bertako egoerei egokitua eta berezia.\nPUTZUPADA GURPILA. Bisitariari museotik gehien interesatzen zaion elementuetariko bat da.\nGurpilaren funtzioa: zortzi bat metro beherago dagoen ur gazi putzutik ura gora ateratzea. Errekatik datorren ura, ubide batzuei esker gurpilera bideratzen da. Gurpil handiak errekako uraren indarraren ondorioz bira egiten du eta ardatz baten bitartez lotua dagoen beste gurpil txikia birarazten du.\nGurpil txiki hau da ur gazia putzutik ateratzen duena. Putzuan errosario edo kataia murgiltzen da, eta goruzko bidean ur gazia eramaten du goiko ubideko muturreraino.\nBisitaria bi multzotan banatu dezakegu:\nAsteburuko bisitaria: Bakarka eta familian datorrena. Interes kultural eta turistikoa izaten dute. Bisita gehienean berdina izaten da baina familian etortzen direnean umeei zuzentzen diegu bisita.\nAsteburuko bisitaria: Talde bisitak dira gehienak, aurrez kontzertatutako bisitak. Talde batzuk nagusienak izaten dira, emakume taldeak, jubilatuak, empresa bisitak, etb. Baina gehiengoa eskola taldeak eta kasu honetan beraien adina eta maila kontuan hartzen dugu bisita egin baino lehen. Museoak gai asko aztertzeko auketa ematen digu eta bisita oso ezberdina izaten da, beraien beharrei egokituz.\nMuseoa berria, gaztea da oraindik beraz material museistikoen pilaketa eta museoaren antolaketa dira gehien sakontzen ditugun gaiak. Momentu honetan maketak lantzen gabiltza. Maketan jartzearen arrazoia, bisitariari bisita erraztea da eta grafikoki ikusi dezake nolakoa zen garai bakoitzeko elaborazioa. Bost maketa berri ditugu eta azkena falta zaigu.\nErronka nagusia bisitariari (gehienbat eskolei) eskaintza zabalago bat ematea da, jendea gehiago nahasi dadin museoko bisitan. Esan bezala museo berria da eta gai asko lantzen ditugun arren, beti ere gatzarekin lotuak, hauetan gehiago sakondu eta berriak aztertzea dugu helburu.\nLarunbata, igande eta jai egunak\nIgande eta jai egun arratsaldetan itxita.\nBeste ordu eta egunetarako bisita aurrez hitzartu behar da.\nTalde bisitetan 2.50€/PERTSONEKO\nE.Otsoa Gatz Museoa\nWEBGUNEA: Oraindik atera gabe: www.leintzgatzaga.com\nPOSTA ELEKTRONIKOA: labidea@terra.es\nLABIDEA TURISMO BULEGO ETA DENDA\nSan Migel enparantza 1,3\nTurismo bulegotik, Dorleta Santutegiko bisitak, Herri barruko bisitak, eta mendi ibilbideetako (Deba errekaren jaiotza eta Vasco Navarro trenaren ibilbideak) bisita gidatuak egiten ditugu. Mendi bisitak taldeei zuzenduak daude eta museoko gai batzuk lantzen dira beste hainbaten artean.


Jatorriz japoniarra, Atsuko Takano, piano-jotzaile eta organo-jotzaile bezala Yokohamako (Japonia) «Ferris Universityn” egin zituen bere ikasketak, «Prix d ‘excellencekin” amaituz. 2005ean Alemaniara joan zen organo, klabikordio eta klabezineko ikasketak Hochschule für Künste Bremenen jarraitzeko, H. Vogel, H. Davidsson, B. Röllecke, E. Belloti eta U. Davidssonekin ikasiz. 2009an organo ikasketak egin zituen van Amsterdam Kontserbatorioan Jacques van Oortmerssenekin, eta «cum laude» lortuz graduatu zen Master amaierako azterketan, proba Haarlem St. Bavoko elizako C. Müller orgaNo ospetsuan eginez.\nHerbehereetako hezkuntza ministerioaren «Huygens» beka jaso du, eta hainbat interpretazio lehiaketatan saritu dute, besteak beste, «Arp Schnitger» (Alemania) eta «Westfield International Competition» (New York) organoen Nazioarteko Lehiaketetan. Era berean, Takanok hainbat kontzertu eman ditu bakarlari eta laguntzaile gisa Europa osoan, AEBetan eta Japonian, Holanda eta Alemaniako irrati nazionalerako hainbat grabazio eginez eta orkestra-proiektu ugaritan parte hartuz. 2016an, bakarlari bezala, F. Schmidt konpositorearen «zazpi zigiluen liburua» interpretatu zuen RTVEko Orkestra eta Koruarekin. Ordutik, formazio horiekin kolaboratzen du aldizka.\n2017ko urrian, San Nikolas Parrokiako zuzendari musikal eta organista titular izendatu zuten. Eliza hori nazioartean ezaguna da «Valentziako Kapera Sixtinoa» izena irabazi duten horma-pintura ederrengatik.


genre_facet:"Curriculumeko baliabideak" topic_facet:"Instalazioa eta mantenimendua (Lanbide Arloa)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" author_facet:"Aretxabaletako Institutua"\nGeneroa / Forma: Curriculumeko baliabideak Proposatutako gaia: Instalazioa eta mantenimendua (Lanbide Arloa) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Egilea: Aretxabaletako Institutua\n1 Automatismo Elektrikoak, Pneumatikoak eta Hidraulikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila 1 Galdaketa eta pulbimetalurgiaren bidezko produkzioa (Heziketa Zikloa). Goi maila Instalazioa eta mantenimendua (Lanbide Arloa) Gehiago ... 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila 1 Sistema automatizatuak (Modulua) 1 Sistema elektrikoak eta elektronikoak (Modulua) Guztiak ikusi ... gutxiago ...\nAretxabaletako Institutua 1 Elhuyar Hizkuntza Zerbitzuak 1 Satori Comunicación Interactiva


Asier Altuna zinemagileak 'Hondalea' dokumentalaz hitz egingo du astearteko "Biba Zuek!" saioan\nAsier Altuna zinemagileak 'Hondalea' dokumentalaz hitz egingo du gaur "Biba Zuek!" saioan\nSaioaren lehen tartean, gainera, Euskal Herrian bizi diren gazte musulmanen egoeraz arituko dira.\n'Hondalea', Cristina Iglesiasen artelanaren sormen prozesua jasotzen duen dokumentala\nSanta Klara irlan Cristina Iglesiasek egin duen "Hondalea" proiektuaren sormen- eta eraikuntza-prozesua kameran bildu zuen Asier Altunak, eta Donostiako Zinemaldian Hondalea izeneko dokumentala estreinatu zuen Euskal Zinemaren Galaren egunean. Proiektu berri honi buruz hitz egiteko izango da gaur "Biba Zuek!" saioan, Maddalen Arzallus eta Xabier Sukiarekin.\nMarta Elvirak eta Jon Garatek zinema zuzendari bergararraren erradiografia eta artxibo arakatze sakona egingo dute eta saioaren amaieran Aritz Ganboa artzain prestua izango dugu, egunero bezala. Izaskun Moyanok Oñatitik egingo ditu zuzeneko konexioak.\nSaioaren lehen zatian, Euskal Herrian bizi diren gazte musulmanen egoeraz mintzatuko dira, eta gaian sakontzeko Maitane Ormazabal bidelaguna izango dute.\n"Biba Zuek!" saioa audientziaren harrera bikaina lortzen ari da denboraldi berri honetan. Besteak beste, ostiraleko atalak % 5,8ko audientzia-zatia lortu zuen eta euskaldunen artean audientzia-buru izan zen bere ordu tartean % 13,3ko kuotarekin.


2021ari errepasoa patronatu bileran | Berriak | José Miguel de Barandiaran Fundazioa\nJose Miguel de Barandiaran Fundazioak urteko bigarren patronatu bilera egin zuen azaroaren 4ean. Online eginiko bilkuran 2021aren errepasoa egiteko aprobetxatu zuten bertaratutakoek.\nUrteko jarduerari dagokionez, Fundazioaren argitalpen berriak izan zituzten ahotan bertaratutakoek, besteen artean. Hala, 2021ean hiru liburuk ikusiko dute argia urtea amaitzerako: Barandiaran Bilduma 21 eta Barandiaran Bilduma 22 zenbakiak argitaratu dira aurten; eta Eusko Folklore Urtekariari dagokionez, berriz, mendeurrena dela-eta zenbaki berezia prestatu du erredakzio batzordea. Hala, Euskal Herriko erakunde zein pertsona esanguratsuen lanekin osatu da 55. zenbakia, Mendeurrena (1921-2021) gai zentrala izanik.\nBestalde, Barandiaran Beken egoeraren berri ere eman zuten bileran: martxoan entregatu zen 2020ko Barandiaran Bekaren emaitzari (Miraim Cubasek zuzendutako lantaldearen lanari) oniritzia eman dio epaimahaiak 2021ean. Gainera, aurtengo Barandiaran Bekako irabazleak (Zuriñe Goitia eta Asier Barandiaran) burubelarri ari dira lanean hilabete amaierarako lana entregatu behar baitute. Eta amaitzeko, 2022ko Barandiaran Beka deialdia martxan dagoela azaldu zen.\nBestelako kontuak ere hartu ziren ahotan bileran, besteen artean, Sara Etxeko bisitez zein urte amaierarako prebisioaz aritu ziren Fundazioko patronatuko kideak.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Produkzioko Sistema Automatikoen Muntaia eta Mantentze Lanak (Modulua)" topic_facet:"Linea Automatizatuen Eroapena eta Mantentze Lanak (Modulua)" topic_facet:"Fabrikazioaren Automatizazioa (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Produkzioko Sistema Automatikoen Muntaia eta Mantentze Lanak (Modulua) Proposatutako gaia: Linea Automatizatuen Eroapena eta Mantentze Lanak (Modulua) Proposatutako gaia: Fabrikazioaren Automatizazioa (Modulua)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


PPren Lan Erreformaren neurri nagusiak – Educación-Hezkuntza\n28 febrero, 2012 No comments Berriak-Noticias\n16-30 urte bitarteko gazteentzat; orain 30 urtetaraino luzatzen da.\nLangabezi tasa %15a edo handiagoa baldin bada adina 33 urtetaraino luzatu daiteke.\nSoldata gaur egungo Lanbidearteko Gutxieneko Soldataren (SMI) %75-85 bitartean kokatu daiteke, hau da 480-500 euro artean.\nEnpresek Gizarte Segurantzari langilearengatik kotizatu beharreko diru kopurua murrizten da (%100eraino zenbait kasutan). Gainera enpresek, lehenengo kontratua duten gazteak kontratatzeagatik 3000 euro bitarteko diru laguntza jasoko dute.\n50 langile baino gutxiago dituzten enpresantzat (Espainiar estatuan %99,23).\nLangileentzat urte beteko froga-aldia ezartzen du; orain arte 2-3 hilabetetakoa zenean (gehienez 6 hilabetetakoa). Aldi honetan langilea kausa jakinik gabe eta kalte ordainik jaso gabe kaleratua izan daiteke.\nEnpresak langilea bere soldataren %25a langabezi prestakuntzarekin ordaintzera/osatzera behartu dezake (kontratua lortu nahi badu).\nEnpresek, lehenengo kontratua duten gazteak kontratatzeagatik 3000 euro bitarteko diru laguntza jasoko dute.\nEnplegu-erregulazio espedienteak (ERE):\nOrain arte administrazioak gainbegiratu eta onartu behar bazituen, orain baimen hori ezabatu egiten da etaenpresak 15 eguneko epe batekin ERE bat abian jarri dezake eta berak aukeratu ditzazke kaleratuko dituen langileak. Langileentzako kalte ordainak Estatuak ordainduko ditu.\nAdministrazioentzat lan egiten duten langileei ere ezarri ahal izango zaizkie neurri hauek 3 hiruhilabete jarraietan aurrekontu publikoetan murrizketak ematen baldin badira.\nArrazoiak: Orain arte arrazoi ekonomikoak (galerak), teknikoak, enpresaren antolaketa edo ekoizpenarekin lotutakoak. Eta orain bi hilabetetan zehar gaixotasun bategatik 9-20 egunetan lanera ez joategatik norbait kaleratzeko aukera dago.\nKalte ordainen murrizketa: 45 egunetako soldata lan egindako urte bakoitzekoa baze orain 33 egunetara murrizten da, eta gehienezko muga 42 ordainketetan bazegoen orain 24ra murrizten da.\nLan baldintzen aldaketa:\nArrazoi ekonomikoak (galerak), teknikoak, edota enpresaren antolaketa edo ekoizpenarekin lotutako arrazoiengatik enpresak lan baldintzak aldatu ditzazke: soldaten murrizketa, ihardunaldien murrizketa (%10-70 bitartean), jarduera edo ordutegien aldaketa, etab.\nLAN ERREFORMA HONEN AURKAKO BORROKA EZINBESTEKOA DA LAN BALDINTZEN PREKARIZAZIO BASATIA GELDIARAZTEKO !!!\nKRISIAREN ERANTZULEAK BANKUAK ETA KAPITALISMOAREN FINANTZA SISTEMA ETA HOIEN SERBITZARIAK DIREN GOBERNUAK IZAN DIRENEAN, HAIEK SORTU DUTEN EGOERA HAU KRISIALDIAREN ONDORIOAK JASATEN DITUEN LANGILEGOAREN BALDINTZAK OKERTZEKO BALIATU NAHI DUTE, LAN ESKU MERKEAGOA ETA OTZANAGOA LORTZEKO.\nPrevious Post:Irakaskuntza publikoa: salaketa eta eskakizun zerrenda\nNext Post:Claudio Lavazza anarkistaren biografia laburra


Giltzurruneko gorria, letra zuriak, Levi´s markakoa. Estreinatzekoa. - Iragarki Laburrak\nUda honetako denboraldikoa. Berri- berria, estreina gabekoa . Etiketak ere, zintzilikatuta ditu.\n“Amazoniako” prezioa: 18,99€ ( Gaur ikusita )


Viorica Ursuleac - Wikipedia, entziklopedia askea.\nTxernivtsi, 1894ko martxoaren 26a\nEhrwald (en) , 1985eko urriaren 22a (91 urte)\nUniversity of Music and Performing Arts Vienna (en) 1927)\nViorica Ursuleac (Txernivtsi, 1894ko martxoaren 26a - 1985eko urriaren 22a) Errumanian jaiotako opera kantaria izan zen, sopranoa. Greziar eliza ortodoxoko artxidiakonoaren alaba zen.\nErrumaniako Chernivtsi herrian jaio zen, orain, Ukrainan dagoena.\nVienan ikasi zuen, eta, operako bere debuta, Zagreben egin zuen, Jules Émile Frédéric Massenet konposatzailearen Werther operan, Charlotten papera eginez, 1922an. Viorica Vienna Volksoperren hasi zen (1924-1926) Felix Weingartnerrek eskainitako laguntzari esker, Frankfurt Operan (1926-1930), Vienna Staatsoperrean (1930-1935), Berlin Staatsoperrean (1935-1937) eta Munich Operan (1937-1944). Clemens Krauss opera zuzendariarekin ezkondu zen Frankfurten, Viorica bera herri hontan bizi izan zen bitartean.\nViorica, Richard Strauss konposatzaile eta musikari alemaniarraren sopranorik gogokoena izan zen. Straussek, "leialetatik leialena" bezala definitu zuen. Soprano honek, Straussen lau operatako mundu osoko estreinaldian kantatu zuen: Arabela, 1933an, Bakearen eguna, 1938an, Capriccio, 1942an eta Danaeren Maitasuna, 1944an.\nSalzburgoko Jaialdian, 1930etik 1934 arte eta 1942tik 1943 arte agertu zen. Covent Gardenen, agerraldi bakarra egin zuen, 1934an, Straussen Arabela opera eta Jaromír Weinbergerrren Schwanda gaitajolea operaren Ingalaterrako lehen estreinaldian. Arabela izan zen bere operarik gogokoena. Londresko Royal Operan ere agertu zen, Giuseppe Verdi konposatzaile italiarraren Otello operan, Desdemonaren papera eginez, Lauritz Melchiorrekin zati ospetsuan eta Sir Thomas Beecham zuzendari zegoela.\nVioricak, gainera, Milango La Scala Antzokian ere kantatu zuen, Straussen Itzalik gabeko emakumea operan Enperatrizaren papera eginez. Elektra operan ere parte hartu zuen, Chrysothemisen papera eginez. Baita Mozarten Horrela egiten dute neska guztiek eta Wagnerren Valkiria operan ere, azken hontan, Sieglinderen papera eginez. Amerikan kantatu zuen aldi bakarra, Buenos Aireseko Colón Antzokian izan zen Wagnerren Tristan eta Isolda operan Brangäneren papera eginez, Kirsten Flagstaden ordez, 1948an. Egin zituen beste paper batzuk, Almaviva Kontesarena, Figaroren Ezteiak operan, Donna Elvira Don Giovanni operan, Leonora, Beethovenen Fidelio operan, Senta, Wagnerren Noraezean dabilen holandarra operan Hans Hotterrekin, Amelia Grimaldi, Verdiren Simon Boccanegra operan, Amelia, Maskaradun pilota operan, Leonora Halabeharraren indarra operan, Élisabeth de Valois Don Carlos operan, Tosca operan, Minnie, Giacomo Puccini operagile italiarraren Urrezko mendebaldeko neska operan, Turandot Erna Bergerren Liùren ordez, Arrosaren Zalduna, Ariadna Naxosen (lehenengo Konposatzailea da, gero Ariadna), Helena egipziarra, eta beste asko daude.\nPrima Donna Kammersängerin austriarrean sortua izan zen 1934an, Kammersängerin prusiarrean 1935ean eta bere agurra, Wiesbadenen eman zuen, 1953an, Arrosaren zalduna operan. Viorica, Salzburgoko Mozarteumen, irakasle gisa izendatu zuten 1964. urtean.\nVioricaren ahotsa ez zen edertasun handikoa, ez gogoratua izan den bezala behintzat, baina musikari eta aktore handi bezala kontsideratua izan da. Bere kide baten esanetan, Hildegard Ranczak zehazki, "Atsegina izan arren, otzantasun handikoa, erabat harrituta geratzen nintzen sarri, ekitaldiaren aurretik, bi ordutan zehar bokalizatzen joaten zenean. Berea zen, ene iritziz, modu miragarrian eginikoa. Bere naturaz kanpoko ahotsa, adimen harrigarriz erabiltzen zuen". Viorica Ursuleac, 91 urterekin hil zen, Ehrwald herrian, Tirolen, non bizi izan zen 1954tik aurrera, bere senarra zen Clemens Krauss hil zenetik.\nDiskografia hautatua[aldatu | aldatu iturburu kodea]\nStrauss: Ariadne auf Naxos [prologorik gabe] (Berger, Roswaenge; Krauss, 1935)\nMultimedia: Viorica Ursuleac\nISNI: 0000 0000 8376 3054\nBNF: 13900650b (data)\nOpen Library: OL1097988A\n1930eko hamarkadako abeslariak\n1940ko hamarkadako abeslariak\n1950eko hamarkadako abeslariak\nOrriaren azken aldaketa: 14 urtarrila 2019, 18:49.


Gasteiz, zure hiria 35.000 metrotik ikusita. (Haziak eta gazteak) « VGaztea bloga\nGasteiz, zure hiria 35.000 metrotik ikusita. (Haziak eta gazteak)\nKategoriak: Gazteen emaitzak. — Etiketak: gazteak, haziak, parte hartzea — 11 urria 2013 08:32\nHaziak programa barruan, gazte batzuk tailer bat egin zuten eta bertan espazio zunda estratosferikoa prestatu zuten. Berak ohikoak ez diren hiriko irudiak ekarri dizkigu. Tailerra 2013ko ekainaren 26tik uztailaren 1 arte egin zen, GAIA liburutegi ekologistan eta laotramitad astronomia arloko lan taldeak zuzendu zuen. www.laotramitad.org\nGoza ditzagun irudiak eta ea beste gazteak animatzen diren horrelako ideiak proposatzen eta aurrera eramaten.